Nak Alat Sulit Kuat Bila Bersama Isteri, Buat 10 Cara Best Ini, Confirm Padu Cik Abang Punya!

Masalah disfungsi erektil atau mati pucuk merupakan sesuatu yang serius untuk kaum Adam. Walaupun masalah ini merupakan sesuatu yang lazim, penghidapnya pasti ingin mencari cara mencegah mati pucuk.

Tidak dinafikan, gaya hidup atau
penyakit tertentu merupakan penyebab utama masalah disfungsi erektil.

Masalah mati pucuk boleh meletakkan beban yang berat ke atas hubungan seseorang. Namun, apa yang peliknya, hampir separuh lelaki yang mengalami masalah ereksi akan mengabaikan kondisi ini.

Jika sukar untuk mendapatkan ereksi, pastikan anda berjumpa doktor dengan kadar segera.

10 Cara mencegah mati pucuk

Disfungsi erektil mungkin berpunca daripada masalah fizikal ataupun psikologikal. Di bawah, kami telah mengumpulkan 10 cara yang terbaik untuk mengatasi mati pucuk.

Ingatlah, pencegahan lebih baik daripada merawat. Jika anda mengalami masalah ereksi, cara mencegah mati pucuk yang digariskan mungkin dapat membantu anda kembali pulih.

1. Pastikan berat badan sihat

Dengan memastikan
berat badan dalam lingkungan yang sihat,
 anda dapat mengelakkan pelbagai penyakit yang boleh menyebabkan masalah mati pucuk seperti diabetes dan tekanan darah tinggi.

Jika anda perlu menurunkan berat badan, bercakaplah dengan doktor mengenai cara yang terbaik untuk melakukannya.

Menurunkan berat badan merupakan cara yang berkesan untuk mengatasi masalah mati pucuk. Walau bagaimanapun, penurunan berat badan haruslah dilakukan secara perlahan-lahan dan bukannya dengan drastik.

Penurunan berat badan bukan sahaja dapat memperbaiki masalah mati pucuk, ia juga boleh
meningkatkan tahap testosteron
 dan membuatkan lelaki menjadi semakin yakin dengan imej diri.

2.
Elak mati pucuk dengan diet Mediterranean

Menurut kajian yang dimuatkan di dalam jurnal
JAMA Network Open
,
diet Mediterranean mungkin dapat membantu
 lelaki untuk mendapatkan semula fungsi seksual mereka.

Manakan tidak, diet ini menggalakkan pengambilan makanan yang sihat seperti sayur-sayuran, buah-buahan, bijirin penuh, lemak sihat dan kekacang.

Amalan makan secara sihat bukan sahaja membuatkan anda lebih bertenaga, ia juga dapat
menjauhkan penyakit seperti obesiti,
 diabetes dan tekanan darah tinggi!

3.
Jaga tekanan darah untuk elak mati pucuk

Jangan lupa, perhatikan juga tekanan darah anda setiap hari.
Tekanan darah tinggi dan mati pucuk
 mempunyai kaitan antara satu sama lain.

Oleh sebab itu, jika anda mempunyai kedua-dua masalah ini, pastikan anda berjumpa doktor untuk rawatan lanjut.

Masalah disfungsi erektil yang anda alami mungkin dapat diatasi jika tekanan darah tinggi anda dirawat secepat mungkin.

4.
Kurangkan pengambilan kolesterol

Inilah masa yang terbaik untuk
memeriksa tahap kolesterol dalam badan anda.
 Mana tahu, kolesterol tinggi mungkin dalang di sebalik kesukaran untuk mendapatkan ereksi.

Tetapi, bagaimana hendak periksa tahap kolesterol? Mudah sahaja, jika ada farmasi berdekatan dengan rumah anda, mereka mungkin dapat mengambil bacaan kolesterol dengan harga yang murah.

5.
Menghidap diabetes? Kawalnya dengan ubat-ubatan

Salah satu cara mengatasi mati pucuk adalah dengan mengambil ubat-ubatan untuk masalah kesihatan,
terutamanya jika anda menghidap diabetes.

Jika anda tidak mengambil ubat-ubatan mengikut jadual, besar kemungkinan anda akan mengalami masalah mati pucuk yang serius pada masa hadapan.

6.
Hentikan pengambilan alkohol dan amalan merokok

Jika anda merokok,
dapatkan bantuan untuk berhenti.
 Amalan ini bukan sahaja boleh menyebabkan mati pucuk, ia juga berkait rapat dengan penyakit jantung dan masalah saluran darah.

Selain itu, berhenti mengambil minuman keras. Lelaki yang gemar minum arak pasti tahu kesan sampingan alkohol terhadap prestasi mereka di ranjang.

Oleh sebab itu, berhentilah sebelum kecederaan yang anda alami menjadi semakin teruk.

7.

Jangan ambil dadah

Pengambilan dadah boleh membuatkan anda mengalami masalah ereksi. Malah, ada juga ubat yang boleh mengganggu libido anda.

Dapatkan bantuan jika anda sukar untuk berhenti mengambil dadah. Jangan biarkan amalan ini memakan diri.

8.
Bersenam untuk elak mati pucuk

Cara mencegah mati pucuk yang terbaik adalah dengan
bersenam secara kerap.
 Ada banyak bukti yang menunjukkan bahawa gaya hidup tidak aktif mungkin penyumbang kepada masalah mati pucuk.

Malah, senaman seperti berenang, berlari dan juga aerobik dapat membantu kaum Adam menghalang penyakit disfungsi erektil.

9.
Perhatikan tahap testosetron

Walaupun sihat, tahap testosteron dalam badan mungkin akan berkurang apabila umur mencecah 50 tahun. Selepas umur 40, lelaki akan mengalami penurunan testosteron sebanyak 1.3% setiap tahun.

Selain itu, lelaki juga akan alami simptom lain seperti kurang stamina, libido rendah atau kesukaran untuk membuat keputusan.

 Jika anda ingin kepastian tentang cara mencegah mati pucuk
,
 bercakaplah dengan doktor untuk penerangan yang lebih lanjut.

10. Cara mencegah mati pucuk –
Kawal stres

Masalah mental seperti stres dan kegelisahan boleh menyebabkan lelaki mengalami masalah untuk mengekalkan ereksi. Jika anda sedang merana secara mental, berjumpalah doktor untuk rawatan lanjut.

Sama seperti penyakit lain, penyakit mental juga perlu dirawat. Malah, dengan rawatan dan bantuan ubat-ubatan yang betul, tidak mustahil anda dapat
mengawal stres dan mencegah mati pucuk.

Cuba lakukan aktiviti seperti meditasi untuk kurangkan stres dan memperbaiki mood anda setiap hari.

 Jika anda suka bermain permainan video, luangkan masa untuk melakukan hobi anda sekurang-kurangnya sekali dalam seminggu.

Selain itu, luangkan masa bersama insan yang tersayang. Jangan bekerja terlalu kerap hingga anda tidak ada masa untuk diri sendiri.

Cara mencegah mati pucuk, mudah sahaja!

Tidak dinafikan, ada banyak cara mencegah mati pucuk. Untuk mengelakkan kondisi ini pada masa hadapan, pastikan anda kekalkan berat badan yang sihat, sentiasa bersenam dan jangan merokok.

Jika anda mempunyai masalah ereksi, berjumpalah doktor secepat mungkin sebelum terlambat.

Malah, anda mungkin sebenarnya menghidap penyakit lain seperti diabetes atau sakit jantung yang berkait rapat dengan masalah disfungsi erektil.


Ada 7 Cara Nak Atasi Kalau Hidung Asyik Rasa Gatal, Minum Air Kosong Tip Paling Mudah!

Anda kerap rasa hidung gatal? Tak pasti apa sebenarnya punca di sebalik kegatalan yang anda alami? Adakah ia reaksi
alergi
 ataupun bukan?

Untuk pengetahuan anda, ada banyak perkara yang boleh buatkan anda rasa hidung gatal.
Kadangkala, kegatalan tersebut boleh disebabkan oleh penyakit, alergi, atau kulit kering.

Hidung merupakan laluan utama
 yang akan dilalui oleh alergen sebelum ia masuk ke dalam saluran pernafasan. Selepas itu, udara yang anda hidu akan ditapis oleh bulu-bulu kecil di dalam hidung yang bertindak memerangkap sebarang debu, kotoran atau debunga.

Semua ini adalah alergen yang boleh dijumpai di sekeliling kita. Kekotoran yang sama juga boleh menyebabkan hidung anda menjadi gatal.

Selain itu, hidung yang terlalu kering juga boleh menyebabkan anda rasa gatal! Bahagian dalam hidung kita dilapisi oleh mukus yang boleh mengering jika cuaca terlalu panas atau ketika anda jatuh sakit.

Tetapi, apa sebab sebenar yang membuatkan anda hidung gatal? Jom ikuti penjelasan kami di bawah untuk tahu lebih lanjut mengenai kondisi ini.

Untuk mendapatkan lebih banyak info tentang Alahan sila dapatkannya
di sini.

Mengapa hidung gatal?

Hidung anda boleh jadi gatal disebabkan banyak perkara. Untuk pengetahuan anda, kondisi ini mempunyai namanya yang tersendiri
iaitu alergi rhinitis
.

Alergi rhinitis berlaku apabila anda menghidu sesuatu yang akan membuatkan anda diserang alergi. Contohnya, anda mungkin akan terkena reaksi alergi hidung gatal apabila anda terdedah dengan debu, bulu binatang ataupun debunga.

Kadangkala, makanan juga boleh membuatkan anda diserang alergi rhinitis.

Jika anda sering gatal hidung, mungkin anda sebenarnya telah terhidu sesuatu yang telah memicu reaksi alergi anda. Antara penyebab gatal hidung ialah:

Debunga
 – Pokok, rumput dan kulat merupakan penyumbang utama
pollen atau debunga
 di sekeliling kita. Debunga boleh menyebabkan reaksi alergi dan ia sukar untuk dielakkan kerana terampai dengan bebas di dalam udara yang kita hidu

Haiwan peliharaan
 – Alergen juga boleh berasal daripada bulu haiwan peliharaan anda. Selalunya, individu yang alergi terhadap binatang peliharaan tidak akan membela sebarang binatang

Debu di kawasan rumah
 – Debu mengandungi banyak alergen yang tidak nampak dek mata kasar. Jika anda tinggal di tempat yang lembap, besar kemungkinan untuk rumah anda turut menjadi tempat pembiakan kulat. Untuk pengetahuan anda,
debu dan kulat di kawasan rumah
 boleh membuatkan anda menghidap reaksi alergi sepanjang tahun. Penyakit ini turut dikenali dengan nama
perennial allergic rhinitis

Bahan lain
 – Asap rokok, bau yang kuat daripada minyak wangi, bau bahan pencuci ataupun bau penyegar rumah juga boleh menyebabkan hidung anda gatal-gatal

Bagaimana untuk hilangkan rasa hidung gatal?

Gatal pada kawasan hidung boleh menyebabkan anda rasa tidak selesa. Jika anda alami kegatalan dalam satu tempoh masa yang panjang, pastikan anda berjumpa doktor secepat mungkin.

Namun, jika anda ingin lakukan sesuatu di rumah, anda boleh cuba tip yang kami berikan di bawah:

Jika anda alami alergi, pastikan anda tidak berada dekat dengan punca alergi anda. Jauhkan diri anda sebelum alergi anda jadi semakin teruk.

Makan ubat alergi yang boleh dibeli secara OTC (
over the counter
). Ada
banyak pil dan juga alat penyembur

yang boleh dibeli tanpa sebarang preskripsi.

Jika doktor membenarkan, anda boleh ambil ubat demam yang boleh dibeli di farmasi yang berdekatan untuk melegakan hidung tersumbat. Mungkin ubat tersebut boleh melegakan kegatalan yang anda alami.

Jangan hembus hidung anda terlalu kerap. Dinding dalam hidung anda boleh terluka dan gatal jika anda selalu menghembus hidung.

Jangan sesekali cuba garu
gatal dalam hidung
 anda menggunakan
Q-tip
.

Gunakan pelembap udara untuk bantu anda bernafas dengan lebih baik.

Minum banyak air
 untuk pastikan anda sentiasa hidrat. Badan yang hidrat lebih kuat dalam menentang jangkitan kuman atau virus.

Kesimpulan

Hidung gatal selalunya bukanlah satu masalah yang serius. Malah, kegatalan tersebut selalunya akan hilang dengan sendirinya.

Namun, jika kegatalan yang anda rasa itu berlangsung dalam satu jangka masa yang panjang, anda mungkin perlu berjumpa doktor dalam kadar segera.

Tambah lagi jika yang mengalami reaksi alergi tersebut merupakan seorang kanak-kanak. Selalunya, kanak-kanak sukar untuk menjelaskan simptom yang mereka alami kepada ibu bapa.

Namun, jika anak anda mengalami
mood swing
 dan sentiasa muram, mungkin anda perlu bawa anak anda berjumpa doktor secepat mungkin. Lebih-lebih lagi jika semua ubat yang anda berikan kepada si kecil tidak mendatangkan apa-apa kesan.

Jika anda mempunyai alergi terhadap debunga, pastikan anda kekal berada di dalam rumah apabila angin bertiup dengan kuat.

Selain itu, jika simptom yang anda alami tidak berkurangan walaupun selepas melakukan tip yang kami berikan di atas, pastikan anda berjumpa dengan doktor untuk mendapatkan rawatan yang bersesuaian.


Salah Cara Basuh Punca Warna Baju Asyik Luntur? Ini Kaedah Yang Betul Cuci Baju Berwarna!

Pernahkah anda mengalami situasi di mana pakaian kegemaran yang beraneka warna-warni itu mula pudar? Anda tidak keseorangan, semua orang pasti pernah
menghadapi keadaan yang sama
! Ikuti artikel ini untuk tahu cara menghilangkan luntur pada baju berwarna.

Untuk mendapatkan lebih banyak informasi tentang Habit Sihat, anda juga boleh klik
di sini
.

Sains di sebalik kelunturan warna pada pakaian

Pewarna adalah sejenis bahan yang boleh melekat dan memberi warna kepada sesuatu benda atau objek termasuk fabrik. Kebiasaannya, warna akan diberi pada pakaian untuk tampak menarik.

Walaupun ia diciptakan untuk kekal pada pakaian dalam tempoh masa yang lama, namun warna mungkin masih boleh luntur atau pudar disebabkan faktor risiko tertentu termasuk pada pakaian putih.

Dalam kes fabrik berwarna putih
, warnanya mungkin akan berubah menjadi kekelabuan, kebiruan, kekuningan dan lain-lain. Bagi pakaian yang berwarna-warni pula, ia akan tampak seakan tidak sekata.

Sebenarnya, kelunturan warna pada baju itu boleh terjadi akibat agen pencuci ketika mencuci baju sama ada dengan tangan atau mesin basuh. Ini termasuk
sabun pencuci, pelembut, peluntur
 atau angkara alat dan air yang digunakan ketika membasuh baju.

Apabila salah kaedah ketika cucian, warna pada pakaian boleh ‘turun’ lantas menyebabkan muncul tompok warna lain pada fabrik. Jadi, bagaimana cara menghilangkan luntur pada baju berwarna?

Baca lagi artikel berkaitan:

Elak Beli Baju Warna Putih Sebab Takut Lusuh? Ini 5 Trik Agar Baju Lebih Putih Macam Baru Beli!

Gemar Pakai Pewangi Baju Selepas Cucian? Ini Risiko Tersembunyi Anda Perlu Tahu!

Buat 9 Langkah Ini Kalau Tak Nak Baju Berbau Hapak Selepas Dibasuh!

Cara menghilangkan luntur pada baju berwarna

Kebiasaannya, individu cenderung untuk tidak lagi
memakai bahkan membuang sahaja baju
 yang sudah pudar warnanya. Jangan ulang lagi, ini cara menghilangkan luntur pada baju berwarna anda:

#1. Produk khusus untuk mengembalikan warna baju

Di pasaran kini, telah wujud banyak produk yang diformulakan khas untuk mengembalikan warna baju yang kian luntur. Sila baca label untuk lihat kandungan dan tujuan produk untuk lebih pasti.

Cara penggunaannya juga amat mudah iaitu hanya dengan menggunakan produk ini sebagai ganti sabun pencuci sedia ada. Menariknya, ia boleh digunakan untuk
 cucian tangan serta mesin basuh
.

Cara mengelakkan luntur pada baju berwarna #2. Alkohol

Jangan ingat alkohol itu hanya boleh dijadikan minuman sahaja. Untuk pengetahuan anda semua, cecair alkohol tidak kira daripada apa sumber, mungkin mampu meratakan warna pada baju.

Anda hanya perlu menitiskan cecair ini pada kawasan pakaian yang pudar warna itu sehingga baju nampak rata semula. Kemudian,
 cuci ia kembali untuk menanggalkan
 kesan alkohol tersebut.

Cara mengelakkan luntur pada baju berwarna #3. Cuka

Mungkin ramai yang sudah tahu cuka boleh digunakan pada
permukaan seperti lantai dan dinding
 yang kotor agar kembali bersih. Ajaibnya, ia juga mungkin mampu mengembalikan warna baju.

Tidak perlu menyapu dan menyental, anda cuma perlu rendamkan pakaian ke dalam baldi atau besen dengan baju yang hilang warna bersama sabun dan garam. Kemudian, biar 15 ke 30 minit.

#4. Larutan air buah yang mengandungi bahan asid

Buat anda yang mungkin belum tahu, wujud banyak jenis buah bersifat asidik dan majoritinya berasal daripada keluarga buah sitrus seperti anggur, oren,
 lemon, limau,
 kiwi dan macam-macam lagi.

Larutan air dari buah tadi mengandungi bahan asid yang boleh jadi salah satu cara menghilangkan luntur pada baju berwarna. Caranya, hanya kisar dan ambil ekstraknya. Kemudian, individu hanya perlu
 merendamkan pakaian ke dalam larutan
 ini dan lihat hasilnya.

Cara menghilangkan luntur pada baju berwarna #5.
Baking soda

Cara seterusnya juga hanya memerlukan bahan di dapur yakni
baking soda
 atau serbuk penaik. Ia boleh diletakkan pada warna baju yang pudar dan direndamkan seketika sebelum dibasuh semula.

Setelah ia melekat pada kawasan pakaian yang terjejas, anda hanya perlu cungkil ia keluar dengan kuku. Kemudian,
bersihkan baju anda semula
 dengan menggunakan air dan sabun seperti biasa.

Sesungguhnya, mencegah lebih baik daripada merawat!

Pun begitu, petua-petua yang telah kami nyatakan di atas tadi mungkin kurang atau tidak berhasil
bergantung kepada jenis fabrik
 dan cara anda melaksanakannya. Ia mungkin perlu lebih masa dan usaha untuk pakaian yang pudar warna itu kembali seperti sedia kala.

Jadi, adalah lebih baik jika anda mencegah ia daripada menjadi luntur warna dari peringkat awal lagi. Baju boleh pudar warnanya
akibat salah cara cucian
, maka anda perlu kaji dan ubah kaedah sekarang!

Antara tip yang boleh kami berikan
adalah elakkan mencuci baju
 pada kuantiti yang amat banyak selain asingkan pakaian putih dengan yang berwarna. Cubalah!


Si Kecil Mengamuk Jika Tak Dibelikan Mainan? Ibu Ini Kongsikan 4 Cara Handle Anak Tantrum

Melihat senario anak mengamuk di pusat beli-belah adalah perkara biasa. Bahkan mungkin anda sendiri pernah melalui isu tantrum
pada anak
 ini.

Tidak dinafikan apabila si kecil mula meragam, sedikit sebanyak kesabaran kita sebagai ibu bapa akan teruji.

Apakah anda mengetahui cara
handle
 anak tantrum?

Dalam perkongsian artikel kali ini, seorang ibu akan berkongsikan tip untuk mengendalikan anak yang sedang tantrum.

Untuk mendapatkan lebih banyak info tentang Keibubapaan, sila dapatkannya

di sini.

Apa itu tantrum?

Sebelum mengetahui cara
handle
 anak tantrum ini, mungkin ada di antara kita kurang pasti apa yang dimaksudkan dengan tantrum.

Tantrum adalah tempoh singkat di mana berlakunya kemarahan secara tiba-tiba atau perlakuan tidak wajar
seperti menangis
, menjerit, memekik dan menunjukkan ketidakpuasan hati dengan tindakan menendang dan memukul.

Biasanya keadaan ini berlaku apabila anak berdepan rasa kecewa apabila keperluan mereka tidak dipenuhi dan sukar menyuarakan perasaan akibat kemahiran
pertuturan dan bahasa
 yang terhad.

Antara situasi biasa yang mencetuskan tantrum pada anak adalah apabila mereka berasa penat, lapar, tidak diendahkan, resah atau bimbang.

Jom kita ikuti kisah Sabirah Aziz, ibu kepada dua anak kecil dalam mengendalikan situasi ini.

Tantrum pada anak

Memulakan perkongsian, Sabirah memberitahu
anak sulungnya
, Adam Chan, 3 tahun, merupakan seorang anak yang sangat baik, rajin dan amat menyayangi adiknya, Azib Iran yang berusia setahun.

Bahkan Adam juga akan melayani individu di sekelilingnya dengan baik tanpa sebarang masalah.

Kedua-dua anaknya boleh dikatakan mudah tantrum. Namun menurut Sabirah, Adam lebih cenderung tantrum kerana mahukan perhatian selepas
adiknya lahir
.

Memandangkan si adik masih kecil, maka lebih perhatian diberikan kepadanya. Keadaan itu secara tidak langsung menyebabkan si abang akan mula tantrum kerana turut mahukan perhatian yang sama.

Mahukan perhatian ahli keluarga punca tantrum pada anak

“Biasanya Adam akan tantrum ketika di rumah kerana mahukan perhatian. Ini khususnya semasa kedatangan ahli keluarga yang lain seperti
atuk dan nenek
, mahupun pakcik dan makciknya
,”

“
Sebagai contoh, jika dia inginkan sesuatu barang dan tidak mendapatnya, Adam akan membaling barang, mengamuk, menjerit atau menangis satu rumah. Sebagai ibu, kita dah boleh faham perangainya
,” ujar Sabirah.

Dua beradik, kanan: Adam Chan, 3 tahun dan adiknya, Azib Irfan, 1 tahun

Menurut Sabirah, selain akan meragam jika tidak mendapat apa yang dimahukan,
anak pertamanya
 juga mudah tantrum apabila tidak sihat dan berada dalam mood tidak okay.

“
Adam boleh dikatakan mudah memberontak kerana inginkan perhatian dan mahu orang sekeliling fokus kepada dirinya dan bukan si adik atau individu lain. Apa-apa sekali pun hanya dirinya yang perlu diberikan perhatian
,” jelas Sabirah lagi.

Sabirah tidak menafikan keadaan ini mungkin kerana Adam sudah terbiasa diberikan perhatian. Ini kerana anak sulungnya dari kecil dijaga oleh atuk dan neneknya, menyebabkan dia amat dimanjakan dan segala permintaan serta kemahuannya akan dipenuhi.

“Jadi sekiranya pergi ke kedai dan terdapat
barang permainan
 yang diingininya, Adam mesti mahu mendapatkannya. Jika tidak, dia akan mula tantrum seperti menangis dan merengek.”

Tantrum pada anak: Situasi sukar dilupakan

Apabila diminta berkongsi situasi anak tantrum yang paling menduga kesabaran, Sabirah memberitahu kejadian paling tidak boleh dilupakan adalah semasa mereka sekeluarga pergi bercuti
menaiki kapal terbang
.

“
Ketika berada di
airport,
Adam ternampak satu mainan di salah sebuah kedai serbaneka. Dia terlalu mahukan mainan tersebut, tetapi saya tidak mahu membelikannya. Lalu Adam berbaring dan duduk di dalam kedai itu dan bermain dengan barang mainan tersebut,
” beritahu ibu kepada dua
hero
comel ini.

Menurut Sabirah, dia dan suaminya, Huzaifah Chan, amat tegas dalam mendidik anak-anak. Ini kerana mereka mahukan Adam belajar menghargai serta berpada-pada.

“
Sebagai ibu bapa, kami tidak mahu anak berasakan segalanya mudah untuk diperolehi. Kami mahu
mereka belajar
menghargai dan menyedari bahawa tidak semua benda seperti barang permainan yang dilihat dan mahukan akan diperolehi
,” jelas Sabirah.

Sabirah Aziz bersama anaknya, Adam Chan

4 cara
handle
 anak tantrum

Sabirah turut berkongsikan cara dia dan suaminya dalam mengatasi situasi anak meragam ini.

Kawal emosi

Sebagai ibu bapa, perkara paling utama adalah anda harus pandai untuk mengawal emosi diri. Tenangkan diri supaya kita dapat
mengawal emosi anak.

Sekiranya anda berada dalam emosi marah, mungkin sebaiknya anda ambil masa terlebih dahulu untuk menenangkan diri sebelum memujuk anak.

Tenangkan tantrum pada anak

Bagi mengatasi
keadaan tantrum
, apa yang perlu
parents
 lakukan adalah untuk menenangkan anak. Berkomunikasi dan lakukan
eye-contact
dengan si kecil.

Pujuk si kecil dan bercakap dengan baik (
slowtalk
). Elakkan daripada
menengking atau memarahi mereka
, kerana ini hanya akan memburukkan lagi keadaan.

Fahami punca

Ambil tahu faktor tantrum pada anak. Adakah tantrum tercetus kerana anak tidak mendapat apa yang diingini? Atau adakah mereka hanya mahukan perhatian daripada anda sebagai ibu bapa kerana cemburukan adiknya?

Pastinya ada sebab dan punca yang menyebabkan si kecil berkelakuan seperti itu. Jadi anda harus memainkan
peranan sebagai ibu bapa
 – untuk memahami anak- anak.

Ganjaran

Antara cara yang diamalkan Sabirah sebagai cara
handle
anak tantrum adalah dengan menawarkan
reward.

Sebagai contoh jika si kecil mahukan permainan dan anda tidak mahu membelikannya, tawarkan anak perkara lain seperti bawa makan
ice cream
 atau atau bermain di
taman permainan
 jika mereka berhenti meragam.

Baca juga:

Lebih bersabar

Di akhir temubual, Sabirah menasihatkan ibu bapa yang sering berdepan masalah tantrum pada anak ini untuk lebih banyak bersabar, kena pandai bermain dengan emosi anak dan belajar memahami psikologi mereka.

“Kadangkala
anak mungkin sengaja tantrum
 dan pastinya ada sebab mengapa mereka berkelakuan seperti itu. Fahami dan ambil tahu mengenai punca anak itu tantrum,” ujar Sabirah.

Semoga perkongsian ini dapat memberikan manfaat buat ibu bapa di luar sana. Jika anda mempunyai cara
handle
anak tantrum yang ingin dikongsikan bersama kami, ayuh
share
 di ruangan komen.


Jangan Risau! Ubat Biologik Selamat Dan Berkesan Merawat Masalah Psoriasis

Ubat biologik adalah satu kaedah perubatan yang telah berjaya merevolusikan rawatan penyakit kronik termasuklah rawatan psoriasis.

Berikutan keberkesanannya dalam merawat masalah kulit mengelupas dan gatal, ia sering dipreskripsikan oleh doktor sebagai rawatan psoriasis tahap sederhana dan teruk.

Berbanding dengan
ubat steroid dan cyclosporine yang sering digunakan untuk merawat psoriasis
, risiko kesan sampingan bagi pengambilan ubat biologik adalah rendah.

Walau bagaimanapun, ramai yang masih ragu akan keselamatan pengambilan ubat tersebut.

Artikel ini akan merungkaikan sebab mengapa anda tidak perlu risau untuk menggunakan ubat biologik sebagai rawatan psoriasis utama.

Sama seperti rawatan psoriasis yang lain

Ramai yang menyangka ubat biologik mampu memusnahkan integriti sistem pertahanan badan yang akan membuatkan anda terdedah kepada segala bentuk jangkitan, masalah kesihatan dan penyakit berbahaya.

Hakikatnya, ia sama seperti rawatan lain. Sebelum memulakan rawatan psoriasis menggunakan ubat biologik, anda akan diterangkan berkenaan dengan keberkesanan beserta dengan kesan sampingannya.

Ujian saringan kesihatan akan dilakukan bagi memeriksa status penyakit kronik lain sebelum anda mula mengambil ubat tersebut.

Anda juga akan diberikan imunisasi berkaitan bagi mengurangkan risiko jangkitan kesan daripada pengambilan ubat biologik.

Namun, apa yang anda perlu tahu adalah, pengambilan ubat biologik telah terbukti selamat berbanding dengan rawatan alternatif.

Perkara ini benar terutamanya jika
anda mengalami psoriasi tahap sederhana atau serius
.

Rawatan psoriasis tradisional tidak disahkan selamat atau berkesan.

Ia boleh meningkatkan risiko anda untuk mendapat pelbagai jenis penyakit kronik seperti penyakit Crohn dan masalah berkaitan organ dalaman seperti hati, jantung dan buah pinggang.

Mudah untuk dipakai, ini cara terbaik untuk menggunakan ubat biologik

Penggunaan ubat biologik sebagai rawatan psoriasis boleh dianggap mudah. Anda tidak perlu meminta pertolongan daripada sesiapa untuk memakainya.

Sama seperti
ubat kencing manis, insulin, ubat biologik perlu dicucuk masuk menggunakan pen pencucuk automatik
. Prosesnya mudah dan cepat.

Langkah pertama yang perlu anda lakukan adalah
mencuci tangan selama lebih kurang 20 saat
. Kawasan cucukan juga perlu dibersihkan dengan baik.

Perkara penting yang perlu anda ingat adalah ubat tersebut perlu dicucuk pada permukaan kulit yang tiada masalah psoriasis.

Seterusnya, tekan alat pencucuk automatik bagi menyuntik masuk ubat ke dalam sistem badan anda.

Setelah selesai, bersihkan permukaan yang dicucuk sekali lagi. Bersihkan darah menggunakan kain atau kapas.

Jika anda tidak selesa atau keliru berkenaan dengan langkah yang perlu diambil, minta bantuan pakar.

Keberkesanan ubat biologik sebagai rawatan psoriasis

Bagi sesetengah individu yang mengalami masalah psoriasis, kesan baik ubat mungkin semakin lama semakin berkurangan.

Perkara ini boleh disebabkan oleh beberapa faktor.

Pertama, antibodi di dalam badan anda mungkin memberikan tindak balas terhadap ubat tersebut menyebabkan keberkesanannya berkurangan.

Kedua, jenis ubat biologik yang digunakan tidak sesuai untuk
merawat penyakit psoriasis anda
.

Perkara ini boleh berlaku disebabkan oleh mutasi pada maklumat genetik. Oleh sebab itulah setiap individu mengalami kesan baik yang berbeza.

Pakar perubatan masih kurang memahami bagaimanakah mekanisme perubahan genetik mempengaruhi keberkesanan rawatan psoriasis ubat biologik.

Jika badan anda masih tidak memberikan tindak balas yang memuaskan setelah beberapa minggu, doktor anda mungkin akan menukar ubat.

Ubat yang dipreskripsikan boleh jadi sama atau berlainan daripada ubat yang pernah diberikan dulu.

Penyakit tidak sembuh dalam masa sehari, fahami durasi untuk ubat biologik berkesan

Secara umumnya, ubat sapu (bagi mereka yang mengalami psoriasis ringan) boleh memberikan kesan dalam masa beberapa minggu.

Perkara ini berbeza dengan kesan ubat biologik memandangkan ia bergantung kepada tahap keterukan penyakit yang dialami.

Ada pesakit yang dapat mengawal simptom dalam masa beberapa minggu sementara pesakit lain mengambil masa berbulan.

Kesannya bergantung kepada
bagaimana
kesan fisiologi ubat bertindak balas terhadap sistem pertahanan badan anda.

Apa yang penting anda perlu faham bahawa bukan semua individu akan mendapat kesembuhan dalam jangka masa pendek.

Pastikan anda memberitahu kepada doktor berkenaan dengan perkembangan semasa penyakit untuk membantu rawatan psoriasis.

Campuran ubat-ubatan untuk menangani masalah psoriasis

Bergantung kepada keadaan klinikal, pakar kulit anda boleh mempreskripsikan lebih daripada satu ubat biologik sebagai kaedah rawatan.

Oleh sebab penyakit psoriasis mempengaruhi setiap individu pada skala yang berbeza, rawatan yang diberi turut berbeza.

Sebagai contoh, Dr Erin Boh dari Pusat Sains Kesihatan Universiti Tulane sedar bahawa pesakit yang diberikan rawatan sistemik (berat) boleh ditukar kepada rawatan ringan untuk meningkatkan keberkesanan rawatan psoriasis.

Sama ada simptom anda terkawal ataupun tidak, bergantung kepada kaedah rawatan yang diberikan oleh doktor anda.

Pokok pangkalnya, apa
kesan psoriasis terhadap kualiti hidup anda bergantung kepada diri anda sendiri.

Baca artikel berkenaan dengan ubat tersebut dan fahami betul-betul akan kebaikan dan mekanismenya sebelum membuat sebarang keputusan.

Jika anda memerlukan bantuan, rujuk pakar kulit bagi mendapatkan maklumat lanjut.

Baca juga:

Diet Ketogenik Boleh Menyebabkan Masalah Psoriasis Lebih Teruk

Ayuh, Mari Hapus Stigma Psoriasis!

Bagaimana Membezakan Psoriasis dan Ekzema

Stigma Terhadap Pesakit Psoriasis

Cuba Cara Ini Untuk Merawat Psoriasis Secara Semula Jadi


Apabila Diam Tidak Lagi Berharga

Kadangkala, ibu bapa berasa rimas apabila anak mereka terlalu bising dan berharap mereka diam seketika. Walaupun begitu, apa yang terjadi sekiranya anak anda menjadi terlalu diam? Pernahkah anda mendapati anak anda menjadi diam secara tiba-tiba akhir-akhir ini? Sekiranya anda berada di dalam situasi ini, maka berkemungkinan, anak anda mengalami gangguan pertuturan dan bahasa. Bahkan ini bukanlah isu yang biasa terjadi kepada anak kecil.

Apakah itu kecelaruan bahasa?

Kecelaruan bahasa merupakan ketidakupayaan yang menjadikan seseorang itu sukar atau tidak boleh memikirkan perkataan yang sesuai untuk membina ayat yang sempurna ketika bercakap. Individu yang mempunyai kecelaruan pertuturan dan bahasa juga boleh mempunyai kesukaran untuk memahami apa yang dituturkan oleh orang lain.

Simptom kecelaruan bahasa

Ia amat mudah untuk mengetahui sekiranya anak anda mempunyai kecelaruan bahasa. Sekiranya dia mempunyai masalah ini, ayat yang dituturkan anak anda adalah pendek, salah dari segi tatabahasa dan tidak mempunyai makna. Ataupun, apabila dia cuba untuk berbual, anak anda menghadapi masalah untuk mengikuti perbualan dengan rakannya dan tidak boleh memahami apa yang sedang dibincangkan.

Kecelaruan bahasa yang normal dalam kalangan kanak-kanak

Terdapat tiga kategori kecelaruan bahasa dan pertuturan – struktural, neural dan masalah berkaitan yang lain.

Struktural

Masalah pertuturan lelangit rekah berlaku apabila anak anda dilahirkan dengan keadaan lelangit rekah. Kanak-kanak yang mempunyai masalah ini akan menjadi sengau dan menghasilkan bunyi seperti menderam dan mendengus

Masalah artikulasi: Masalah perkataan yang tidak boleh diubah di dalam konteks yang berbeza

Neural

Perkembangan bahasa yang terbantut: Kanak-kanak yang mempunyai masalah ini menghadapi kesukaran ketika belajar dan menggunakan kosa kata untuk menjadikan ayat penuh atau membina ayat yang boleh difahami

Dysarthria: Masalah pertuturan neurologi yang menjejaskan tona otot kanak-kanak, menjadikan pertuturan lembap dan tidak jelas

Gagap: Ini merupakan masalah yang biasa terjadi kepada kanak-kanak. Ia berlaku apabila anak anda mengulangi suku kata tertentu, selalunya pada permulaan perkataan atau ayat. Apabila gagap, kanak-kanak cenderung untuk tidak meluahkan idea mereka melalui ayat yang mudah anda pendek. Sebaliknya, mereka meleret dan gagap ketika bercakap seterusnya menjadikan ayat panjang dan tidak difahami

Masalah berkaitan yang lain

Malu: Kanak-kanak takut untuk bercakap, terutama sekali di hadapan orang ramai dan hanya berkata apabila perlu

Masalah pendengaran: Kesukaran untuk mendengar boleh membawa kepada masalah untuk bercakap. Dalam kebanyakan kes, kanak-kanak cenderung untuk menyembunyikan masalah daripada orang tua mereka

Apakah punca kecelaruan bahasa?

Genetik dan keturunan: Menurut kajian, 20 ke 40 peratus kanak-kanak daripada keluarga yang mempunyai kecelaruan bahasa dan pertuturan akan menghadapi masalah yang sama juga

Pemakanan ketika mengandung: Kekurangan asid folik ketika fasa prenatal boleh menyebabkan kecelaruan bahasa dan pertuturan

Keadaan lain: Autism, sindrom Down, dan kelahiran pramatang mungkin mengakibatkan kecelaruan bahasa

Bagaimanakah untuk merawat kecelaruan bahasa?

Sila ikut petua ini untuk membantu menyelesaikan masalah bahasa dan pertuturan anak anda:

Mulakan perbualan seharian dengan anak anda, malahan ketika peringkat pranatal

Mengambil manfaat dengan membaca. Bacakan cerita dan novel yang sesuai dengan umur anak anda

Rujuk kepada situasi yang mudah di persekitaran anda untuk menggalakkan keupayaan bercakap dan bahasa anak anda

Percakapan seperti kanak-kanak boleh dilakukan hanya sehingga anak anda berumur dua tahun. Selepas itu, bercakaplah kepada mereka dengan ayat yang normal dan penuh


Sakit Dada, Loya, Ini Antara 14 Tanda GERD! Ikut Cara Di Bawah Untuk Hilangkan Asid Refluks

Penyakit refluks gastroesofageal
 atau
GERD
 adalah keadaan jangka panjang apabila terdapatnya asid dalam perut yang naik ke esofagus. Jom kenal pasti tanda tanda gerd sebelum buat cara hilangkan asid dalam perut!

Untuk mendapatkan lebih banyak info tentang Sistem Penghadaman, sila dapatkan
di sini
.

Bagaimana asid dalam perut terjadi?

Penyakit refluks gastroesofageal atau dipanggil
asid refluks
berlaku apabila asid dalam perut naik semula ke esofagus – tiub yang menghubungkan tekak dan bahagian perut anda.

Keadaan ini boleh merengsakan lapisan esofagus dalam tubuh.

Umumnya, dalam
proses pencernaan
 normal, terdapat satu lingkaran otot dikenali sebagai sfinkter esofagus bawah (LES) – terbuka untuk membolehkan makanan masuk ke dalam perut.

Kemudiannya, ia akan tertutup untuk menghalang makanan dan jus perut berasid daripada mengalir kembali ke bahagian esofagus.

Namun, bagi individu dengan masalah GERD, LES menjadi lemah dan tidak dapat berfungsi sebaiknya.

Keadaan itu sekali gus membolehkan kandungan perut mengalir dan naik ke semula ke tekak.

Tetapi, adakah simptom penyakit refluks gastroesofageal hanya apabila asid dalam perut naik ke tekak atau terdapat tanda-tanda GERD yang lain? Sebelum tahu cara hilangkan asid dalam perut, kenal dulu petandanya.

Risiko mengalami asid refluks

Sebelum kita mengetahui tanda tanda GERD yang lain dan cara hilangkan asid dalam perut, berikut merupakan keadaan yang boleh meningkatkan risiko asid refluks:

Kegemukan

Kehamilan

Hernia hiatal

Gangguan tisu penghubung

Amalan gaya hidup juga boleh menjadi faktor penyumbang kepada risiko GERD, seperti:

Tabiat merokok

Pengambilan makanan terlalu banyak

Berbaring atau tidur sejurus selepas makan

Pengambilan makanan tertentu, seperti makanan bergoreng atau
makanan pedas

Pengambilan minuman tertentu seperti soda, kopi atau alkohol

Penggunaan
ubat antiradang bukan steroid (NSAIDS)
 seperti
aspirin
 atau
ibuprofen

Tanda tanda GERD dan cara hilangkan asid dalam perut

Simptom utama bagi GERD adalah
pedih ulu hati.

Apabila mengalami situasi di mana asid dalam perut naik ke tekak, anda akan berasa tidak selesa pada bahagian dada seperti sensasi terbakar.

Ia biasanya akan menjadi lebih teruk apabila seseorang itu berbaring, membongkok mahupun selepas pengambilan sebarang hidangan makanan.

Pun begitu, tidak semua individu dengan penyakit asid refluks mengalami pedih ulu hati.

Antara tanda-tanda GERD yang lain adalah:

Sakit dada.

Loya atau muntah.

Nafas berbau.

Waterbrash
 –
air liur berlebihan secara tiba-tiba.

Masalah pernafasan.

Kesukaran atau kesakitan ketika menelan.

Pereputan gigi (gigi rosak).

Memuntahkan (
regurgitation
) makanan atau cecair masam.

Disfagia – Terasa seperti makanan terlekat di tengah dada atau tekak.

Rasa terbakar di dada yang berlaku selepas makan.

Sekiranya anda mengalami serangan asid refluks pada waktu malam, gejala yang mungkin dialami:

Batuk yang berpanjangan.

Laringitis:
Keradangan bahagian kerongkong di mana terletaknya pita suara.

Asma baru atau semakin teruk.

Tidur terganggu.

Asid refluks pada bayi

Dianggarkan 2/3 bayi berusia 4 bulan mempunyai tanda-tanda GERD. Manakala hampir 10% bayi berusia 1 tahun terjejas dengan keadaan ini.

Ia satu situasi normal untuk bayi terjeluak (memuntahkan) makanan tetapi jika berlaku terlalu kerap, ia mungkin tanda mereka menghidap asid refluks.

Simptom lain yang berisiko terjadi kepada bayi:

Keengganan untuk makan.

Kesukaran menelan.

Tersedak.

Sendawa atau tersedu.

Ketidakselesaan semasa atau selepas menyusu.

Membongkok badan semasa atau selepas menyusu.

Penurunan berat badan atau kadar pertumbuhan yang rendah.

Batuk berulang atau radang paru-paru.

Kesukaran untuk tidur.

Kebanyakan gejala di atas turut berlaku kepada bayi dengan masalah
tongue-tie
 – keadaan yang menyebabkan mereka sukar untuk makan.

Sekiranya anda berasakan si kecil mungkin menghidap GERD atau sebarang masalah kesihatan lain, lakukan pemeriksaan doktor segera.

Komplikasi yang boleh dialami

Untuk kebanyakan individu, GERD mungkin tidak mengakibatkan komplikasi serius.

Namun, bagi sesetengah keadaan yang jarang berlaku, ia boleh menyebabkan risiko masalah kesihatan mengancam nyawa, seperti:

Esofagitis – keradangan pada tekak

Esophageal stricture
, berlaku apabila esofagus menjadi sempit atau ketat

Esofagus Barrett
, melibatkan perubahan kekal pada lapisan esofagus

Barah esofagus
, menjejaskan sebahagian kecil individu dengan esofagus Barret

Asma, batuk kronik, atau masalah pernafasan lain. Terjadi jika anda menyedut asid dalam perut ke paru-paru

Hakisan enamel gigi, penyakit gusi, atau masalah pergigian lain

Langkah pencegahan: Ini cara hilangkan asid dalam perut

Cara hilangkan asid dalam perut adalah dengan melakukan beberapa perubahan dalam gaya hidup anda:

Makan makanan dalam jumlah yang sederhana dan elakkan makan berlebihan

Elak pengambilan hidangan berat 2 hingga 3 jam sebelum tidur

Berhenti atau hindari tabiat merokok

Jika berdepan masalah obesiti, menurunkan berat badan dapat mengurangkan gejala

Elakkan memakai pakaian ketat terutamanya pada bahagian perut

Tidur dengan meninggikan sedikit bahagian kepala

Mereka dengan masalah gangguan asid dalam perut juga digalakkan untuk menghindari pengambilan makanan seperti:

Makanan berminyak

Makanan pedas

Coklat

Pudina

Kopi

Makanan yang mengandungi produk tomato

Minuman beralkohol

Jika perubahan gaya hidup tidak membantu dan anda masih mengalami pedih ulu hati, adalah mustahak untuk berjumpa doktor kerana mungkin terdapat masalah lain yang menjadi puncanya. Kini anda telah tahu cara hilangkan asid dalam perut.


Betul Ke Umur, Ketinggian Dan Bentuk Badan Boleh Ubah Berat Ideal Wanita?

“Berat badan aku 50 kilogram. Kau?” Eh, nanti dulu… Sebelum kita bertindak membanding-bandingkan berat badan masing-masing, tahukah anda bahawa berat ideal wanita berbeza mengikut umur?

Sebenarnya, semua orang mempunyai berat badan ideal yang berbeza-beza. Ada banyak faktor yang memainkan peranan dalam menentukan berat badan ideal seseorang misalnya usia,
bentuk badan
 dan juga ketinggian.

Walaupun nampak remeh, namun penting untuk kaum Hawa tahu mengenai berat ideal mereka.

Manakan tidak, obesiti merupakan satu penyakit yang sedang
meningkat naik di negara kita
. Ia bukanlah masalah kosmetik semata-mata.

Sebelum kami jelaskan lebih lanjut mengenai berat ideal wanita mengikut umur, mari ketahui apakah maksud obesiti dan bagaimana ia mempengaruhi kesihatan kita.

Untuk mendapatkan lebih banyak info tentang Kesihatan Wanita, sila dapatkannya
di sini.

Apa itu obesiti?

Kegemukan atau obesiti merupakan sejenis masalah perubatan yang dapat meningkatkan risiko kesihatan lain seperti penyakit jantung,
tekanan darah tinggi
 dan kanser.

Menurut Tinjauan Kebangsaan Kesihatan dan Morbiditi 2019, 50.1% orang Malaysia
mempunyai berat badan berlebihan
. Ini bermaksud, 1 daripada 2 orang Malaysia gemuk!

Malah, wanita juga lebih berisiko untuk mengalami obesiti berbanding kaum lelaki.

Benar, kita boleh kekal sihat walaupun mempunyai berat yang berbeza.

Walau bagaimanapun, risiko anda untuk menghidap penyakit kronik seperti
diabetes jenis 2
 dan penyakit jantung amat tinggi setelah anda memasuki kategori berat badan berlebihan atau obes.

Untuk menentukan berat ideal seseorang wanita, anda perlulah tahu berat dan tinggi anda. Malah, faktor lain seperti umur juga mungkin mempunyai kesannya yang tersendiri.

Baca juga:

Penyakit Yang Disebabkan Oleh Obesiti – No 3 Paling Ramai Tak Sangka!

5 Cara Mencegah Obesiti Paling Mudah, Cepat Dan Berkesan! Point No. 3 Penting!

Berapakah berat ideal wanita?

Jadi, berapa berat ideal seseorang wanita? 45 kg? 50 kg? Atau 60 kg? Ingat ya, nombor yang terpampang pada penimbang tidak boleh menentukan sama ada anda mempunyai berat badan berlebihan atau obes.

Malah, 2 orang individu yang mempunyai berat badan yang sama mungkin tergolong dalam kumpulan yang berbeza!

Sebab itulah, wujudnya cara pengiraan yang lebih komprehensif iaitu
indeks jisim tubuh (BMI).

BMI akan mengambil kira ketinggian dan berat anda. Ia akan mengkategorikan anda kepada 4 kumpulan yang berbeza iaitu kurang berat badan, berat badan normal, berat badan berlebihan dan obes.

Anda boleh cuba kira berat ideal wanita menggunakan kalkulator kami di bawah:

BMI kurang daripada 18.5: Kurang berat badan

BMI antara 18.5 dan 24.9: Berat ideal

BMI antara 25 dan 29.9: Berat badan berlebihan

BMI melebihi 30: Obesiti

Bagaimana pula berat ideal wanita mengikut umur?

Bagi wanita dewasa, umur mungkin tidak akan mempengaruhi berat badan secara drastik. Namun, kanak-kanak sehingga umur 2 tahun mempunyai berat idealnya yang tersendiri. Mereka juga perlu menggunakan kalkulator BMI yang berbeza dengan orang dewasa.

BMI kanak-kanak dikategorikan mengikut 4 ‘
centile
’ yang berbeza:

Centile
ke-2 atau ke bawah: Kurang berat badan

Antara
centile
ke-2 dan ke-91: Berat ideal

Centile
 ke-91 atau ke atas: Berat badan berlebihan

Centile
 ke-98 atau ke atas: Obesiti

Sebagai contoh, kanak-kanak yang berada pada
centile
ke-75 mempunyai berat badan yang lebih tinggi berbanding 75 daripada 100 orang kanak-kanak yang sebaya.

Jika anda mempunyai sebarang
masalah mengenai berat badan anak,
 jumpa doktor secepat mungkin untuk mendapatkan khidmat nasihat.

Kanak-kanak yang mempunyai berat badan berlebihan mempunyai risiko yang lebih tinggi untuk menghidap penyakit tertentu. Malah, mereka juga berkemungkinan untuk kekal obes ketika dewasa.

Perlukah capai berat ideal wanita? Bukankah kita perlu terima berat kita seadanya?

Jangan lupa,
penyakit kronik seperti diabetes
 dan tekanan darah tinggi ada kaitannya dengan berat badan masing-masing.

Malah, berat yang berlebihan juga boleh meletakkan bebanan yang lebih pada kawasan otot dan sendi. Semua berat ini juga boleh mengganggu fungsi motor dan
postur badan anda.

Bagi golongan muda, berat badan berlebihan ketika tubuh masih lagi melalui proses tumbesaran boleh menyebabkan pergerakan terganggu. Abnormaliti ini jika tidak dirawat boleh kekal sehingga dewasa.

Berat badan ideal seseorang boleh dianggar menggunakan BMI. Walau bagaimanapun, ia mempunyai limitasi tertentu. Sebagai contoh:

Atlet yang berotot mungkin akan dikategorikan sebagai ‘obes’ atau ‘mempunyai berat badan berlebihan’ walaupun peratusan lemak badan mereka rendah.

Orang tua yang kehilangan jisim otot berkemungkinan termasuk ke dalam kategori berat badan normal.

Wanita yang hamil juga akan mempunyai BMI yang tidak tepat. Jika anda ingin mengira BMI, gunakan berat badan sebelum hamil.

Selain limitasi di atas, BMI merupakan cara yang paling mudah dan cepat untuk menentukan berat ideal individu.


16 Tanda-Tanda Paras Gula Darah Sedang Mencanak Naik!

Anda mungkin ingin tahu, apakah gejala gula darah tinggi yang mungkin berlaku pada tubuh kita.
Sebenarnya, ada beberapa perkara yang boleh berlaku akibat gula darah tinggi dalam tubuh.

Kebanyakan daripada gejala yang berlaku ini tidak disedari oleh ramai orang pada awalnya dan menganggap ia sekadar perkara biasa.

 Namun, itulah sebenarnya simptom atau gejala gula darah tinggi. Sila lihat apa yang kami sediakan mengenainya di bawah ini.

Untuk mendapatkan lebih banyak info tentang Kencing Manis, sila dapatkannya
di sini.

Hiperglisemia; keadaan penyebab gejala gula darah tinggi!

Keadaan gula darah tinggi atau juga disebut dengan
 nama hiperglisemia
 biasa berlaku dalam kalangan mereka yang menghidap diabetes.

Ia berlaku apabila tubuh badan kita tidak menghasilkan insulin yang mencukupi untuk menyerap gula.

Ia juga boleh berlaku sekiranya tubuh badan tidak berkemampuan untuk menyerap insulin dengan sempurna atau memiliki
kerintangan terhadap insulin
.

Namun, bukan itu sahaja, hiperglisemia juga boleh menyerang mereka yang tidak mengalami diabetes.

Sebagai contoh, paras gula darah akan meningkat sekiranya anda sedang sakit atau berada dalam keadaan tertekan.

Sekiranya hiperglisemia ini terus berlaku tanpa sebarang rawatan, ia boleh menyebabkan komplikasi serius seperti
 masalah pada penglihatan
, saraf dan juga sistem kardiovaskular.

Ini gejala gula darah tinggi yang patut anda beri perhatian

Secara umumnya, anda tidak akan mengalami sebarang simptom sehinggalah pada ketika paras gula darah anda meningkat.

Simptom atau gejala juga akan berlaku seiring peredaran masa dan anda mungkin tidak menyedarinya.

Berikut adalah gejala gula darah tinggi yang mungkin berlaku pada anda:

Mengalami sakit kepala dan kesakitan lain

Berasa sukar untuk menumpukan perhatian

Kerap berasa sangat dahaga atau lapar

Berasa mengantuk atau keletihan

Penglihatan yang kurang jelas atau terganggu

Mempunyai mulut yang kering

Mengalami kembung perut

Kerap berasa ingin membuang air kecil

Luka lambat sembuh

Jika ia semakin serius, maka anda mungkin akan mengalami gejala berikut akibat gula darah tinggi:

Mengalami sesak nafas

Nafas berbau seperti buah-buahan

Jantung berdegup kencang

Berasa keliru

Kerap muntah-muntah

Mengalami dehidrasi

Lebih teruk lagi, mengalami koma

Ini punca-punca penyebab gejala gula darah tinggi atau hiperglisemia

Berikut adalah antara punca gula darah tinggi walaupun anda bukanlah seorang penghidap diabetes:

Mengambil terlalu banyak sumber karbohidrat dalam pemakanan

Mempunyai jangkitan penyakit

Sedang sakit

Sedang mengalami tekanan

Menjalani hidup yang kurang aktif seperti kurang bersenam

Sekiranya anda penghidap diabetes, anda terlupa atau tidak mengambil insulin atau ubat-ubatan untuk menurunkan glukosa

Bagaimana keadaan gula darah tinggi boleh menjejaskan tubuh kita?

Gula darah yang tinggi akan memasuki bahagian buah pinggang anda.

Apabila ini berlaku, ia akan menarik lebih banyak kandungan air sehingga menyebabkan anda berasa kerap hendak membuang air kecil.

Keadaan seperti ini juga akan menyebabkan anda berasa dahaga walaupun anda banyak minum air.

Selain itu, apabila berlakunya hiperglisemia, anda juga mungkin akan mengalami penurunan berat badan tanpa sebab yang kukuh.

Ini berlaku apabila sel tubuh tidak mendapat glukosa yang mereka perlukan daripada darah lalu menyebabkan tubuh badan membakar lemak untuk keperluan tenaga.

Akibat gula darah tinggi, ia juga boleh menyebabkan kekebasan, rasa terbakar dan rasa kesemutan pada tangan, kaki dan juga tapak kaki yang disebabkan oleh neuropati diabetes.

Neuropati diabetes adalah satu komplikasi yang berlaku sekiranya seseorang itu terlalu lama memiliki paras gula darah yang tinggi selama bertahun-tahun.

Apa yang boleh saya lakukan untuk mengawal hiperglisemia ini?

Pertama sekali, apa yang boleh anda lakukan adalah dengan cuba
lakukan senaman di rumah.

Jika sebelum ini kehidupan anda hanya dihabiskan dengan menonton televisyen atau bermain
game
, gantikannya dengan menjalani kehidupan yang lebih aktif di luar rumah.

Selain daripada senaman, adalah amat penting untuk anda juga memerhatikan pengambilan makanan harian anda.

Amalkan pemakanan sihat dan seimbang bagi mengelakkan pengambilan gula berlebihan sehingga boleh menyebabkan gula darah anda menjadi tinggi.

Doktor juga mungkin menyarankan anda untuk membeli alat pembaca gula darah untuk mengawal bacaan gula darah di rumah.

 Dengan cara ini, anda akan lebih mudah untuk mengetahui sekiranya paras gula darah anda berada dalam keadaan normal atau tidak.


Rasa Nak Muntah Selepas Bersetubuh? Ini Bukan Tanda Hamil, Tapi Penyakit!

Biasanya, orang akan bercakap mengenai rasa sakit selepas seks. Namun, pernahkah anda mendengar atau mengalami kejadian muntah selepas melakukan seks? Agaknya, apa penyebab muntah ya?

Cuba bayangkan jika anda rasa loya sejurus selepas bersenggama. Pasti rosak
mood
 malam tersebut bukan?

Namun, jangan ambil ringan penyebab muntah atau rasa loya ketika bersama pasangan. Ia mungkin tanda penyakit lain yang lebih serius!

Untuk mendapatkan lebih banyak info tentang Kesihatan Seksual, sila dapatkannya
di sini.

Penyebab muntah selepas melakukan hubungan seks

Selalunya, setelah bersenggama, ramai yang akan rasa seronok, bahagia, penat ataupun lebih kerap lagi – lapar.

Namun, pernahkah anda tiba-tiba rasa loya dan nak muntah selepas berasmara?

Walaupun kejadian ini agak lucu, ia merupakan sesuatu yang selalu terjadi kepada wanita selepas melakukan hubungan seks.

Pasti ada dalam kalangan anda yang mungkin menganggap loya ini sebagai salah satu
simptom morning sickness
 yang dialami semasa mengandung.

Tapi, jika anda baru sahaja mengadakan hubungan seksual sejam yang lalu, tak mungkin
simptomnya datang sebegitu pantas.

Oleh itu, jangan panik! Ada beberapa sebab yang boleh buatkan anda rasa sakit, mual dan hendak muntah selepas mengadakan hubungan seks.

Penyebab muntah selepas seks mungkin kerana
vasovagal syncope

Vasovagal syncope
, apa tu?

Vasovagal syncope
 ialah satu keadaan yang terjadi apabila anda rasa mual, pening ataupun mahu pengsan selepas badan anda berhadapan dengan satu keadaan yang membuatkan anda rasa amat stres.

Jantung anda akan berdegup lebih perlahan dan tekanan darah juga akan jatuh. Inilah penyebab muntah dan anda rasa ingin pengsan.

Kadangkala, ketika melakukan hubungan seksual, pasangan anda melakukan penetrasi yang terlalu dalam. Keadaan ini boleh menjadi punca anda mendapat
vasovagal syncope
.

Ini boleh jadi penyebab muntah bagi wanita ketika melakukan hubungan seks!

Jika anda mengalami simptom ini terlalu kerap semasa melakukan seks, berjumpalah dengan doktor untuk mendapatkan penerangan lanjut.

Ia mungkin akan menyebabkan anda rasa kurang puas ataupun takut untuk beraksi di ranjang.

Selain itu, ia juga mungkin petanda anda
mengalami masalah jantung
.

Vasovagal syncope
 bukanlah penyakit yang serius. Wanita yang mengalami keadaan ini selepas bersenggama mungkin akan rasa mual selama beberapa minit.

Namun, jaga-jaga, anda juga boleh pengsan jika pasangan anda tidak henti beraksi dengan melakukan penetrasi!

Sebagai alternatif, anda boleh minta si dia untuk
melakukannnya dengan perlahan
 dan elakkan penetrasi yang mengejut atau terlalu dalam.

Hati-hati!
 Kawasan serviks seorang wanita dipenuhi oleh saraf yang amat sensitif.
 Jika penetrasi dilakukan terlalu kuat, mungkin secara tidak sengaja pasangan anda boleh ‘terlebih rangsang’ kawasan tersebut sehingga tercetusnya episod
vasovagal syncope
.

Endometriosis mungkin penyebab muntah

Selain itu, rasa loya selepas bersenggama juga mungkin
tanda anda menghidap endometriosis!

Walau bagaimanapun, simptom endometriosis bukanlah terhad kepada rasa loya atau muntah selepas seks sahaja. Penghidap endometriosis juga akan rasa sakit ketika atau semasa melakukan seks.

Jika anda rasa sakit ketika datang bulan ataupun ketika membuang air kecil, anda patut berjumpa dengan doktor untuk pemeriksaan lanjut.

Pesakit endometriosis selalunya sukar untuk mengandung. Selain itu, mereka juga alami pendarahan yang teruk ketika datang bulan.

Lazimnya, bagi mengelakkan penghidap endometriosis rasa sakit ketika melakukan hubungan seks, doktor akan memberikan ubat tahan sakit.

Oleh itu, jika anda rasa sakit selepas seks, jangan risau. Ada caranya untuk anda alami pengalaman tersebut bersama suami dengan tenang dan tanpa kesakitan.

Jika anda risau tentang endometriosis, cuba baca artikel kami di bawah:

Endometriosis: Adakah Ia Mempengaruhi Kesuburan Wanita?

TAK Semua Senggugut Itu Normal, Ada Mungkin Tanda Endometriosis, Ambil Tahu Sekarang!

Muntah selepas seks, lelaki juga tak terkecuali!

Post orgasmic illness syndrome
 (POIS) ialah satu keadaan yang amat jarang berlaku.

Lelaki yang menghidap POIS akan mengalami simptom seperti hendak demam dan sedikit loya selepas ejakulasi.

Pakar masih lagi tidak pasti apa yang mengakibatkan lelaki mengalami sindrom ini. Namun, ia mungkin penyakit autoimun yang menyebabkan lelaki tersebut mengalami tindak balas alergi terhadap air maninya sendiri.

Ada juga yang mengaitkan POIS dengan ketidakseimbangan bahan kimia di dalam otak. Oleh itu, pesakit POIS mungkin akan dirawat di bawah pemantauan bahagian psikiatri.

Simptom POIS boleh berlalu dalam masa sesaat, seminit atau sejam selepas lelaki tersebut melakukan hubungan seks dan berkekalan hingga berhari-hari sebelum simptom hilang dengan sendirinya.

Lelaki yang menderita dengan sakit ini menghadapi masalah ketika melakukan hubungan seks. Tambah lagi, muntah selepas seks merupakan pengalaman yang tidak menyenangkan.

Oleh itu, ada juga yang menjauhkan diri daripada melakukan hubungan seksual kerana tidak mahu berhadapan dengan simptom yang sama setiap kali melakukan hubungan seks.

Simptom POIS lain
 Simptom lain yang mungkin anda alami jika menghidap POIS ialah rasa penat yang amat sangat, demam, hidung tersumbat, mata gatal, lemah otot ataupun tidak mampu untuk fokus.


Bagaimana Merawat Nafas Berbau?

Nafas kita biasanya tidak segar apabila kita bangun, kerana bakteria berkembang biak di dalam mulut ketika kita sedang tidur. Terdapat pelbagai sebab yang boleh menyebabkan nafas berbau seperti tabiat buruk atau makanan. Walau bagaimanapun, kita masih mempunyai pelbagai jalan penyelesaian untuk merawat dan mencegah pernafasan yang berbau

Kesihatan pergigian

Secara umumnya, meningkatkan kesihatan pergigian adalah cara yang paling berkesan untuk mencegah pernafasan yang berbau. Dalam rutin harian kita, kita sepatutnya:

Gunakan flos gigi

Berus gigi dan gusi kita

Lidah juga perlu dibersihkan.

Teknik memberus gigi yang betul

Gunakan berus lembut untuk berus gigi dua kali sehari. Saiz berus anda harus sesuai dengan mulut anda dan boleh mencapai semua kawasan gigi dengan mudah

Sekiranya bulu berus anda berselumu, ini bermakna anda perlu membeli yang baru. Jika tidak, gantikan berus gigi anda selepas tiga hingga empat bulan. Gigi anda tidak boleh dibersihkan sepenuhnya dengan memberus dengan berus yang berselumu.

Berus gigi anda harus diletakkan pada sudut 45 darjah dari gusi

Bukan sahaja permukaan luar gigi anda perlu diberus, tetapi juga bahagian dalam dan permukaan mengunyah juga

Pegang berus anda secara menegak untuk membersihkan bahagian dalam gigi depan anda.

Masa yang disyorkan untuk memberus gigi anda adalah dua minit.

Makanan untuk nafas berbau

Berikut adalah beberapa contoh makanan yang boleh mengurangkan nafas berbau

Kulit kayu manis.
Bakteria
 oral akan dibunuh oleh minyak pati dalam kayu manis supaya bakteria tidak mempunyai peluang untuk membina rumah di dalam mulut anda. Adalah sukar untuk kulit kayu manis dirasa secara langsung. Walau bagaimanapun, anda boleh mengunyah pudina atau gula-gula getah berperisa
kayu manis
 untuk memperbaiki bau nafas anda.

Parsli dan ramuan herba. Bawang dan bawang putih menyebabkan pernafasan yang berbau, herba dan parsli pula membantu kita mempunyai nafas yang baik. Anda boleh mengunyah parsli segar atau meletakkannya di dalam air panas untuk membuat teh. Ini boleh digunakan sebagai penutup yang baik untuk waktu makan anda.

Yogurt. Mengambil setengah cawan yogurt tanpa gula dua kali sehari akan mengurangkan paras hidrogen sulfida dalam mulut.

Buah-buahan atau sayur-sayuran kaya serat. Buah-buahan dan sayur-sayuran seperti
epal
, lobak, dan saderi adalah kawan anda untuk mengurangkan pernafasan yang berbau. Kepingan makanan kecil biasanya tersangkut di celah gigi anda, oleh itu mengambil buah-buahan dan sayur-sayuran yang kaya serat untuk membantu melembabkan dan membilas mulut anda.

Kesihatan mulut dan kesihatan gastrousus adalah dua sebab utama yang menyebabkan pernaafasan yang berbau. Untuk mempunyai nafas segar, kita harus membersihkan gigi kita dengan betul dan makan diet yang sihat dan seimbang. Mengurangkan makanan bergula, penggunaan alkohol, kopi juga disyorkan untuk mengurangkan nafas berbau. Beberapa tabiat yang baik untuk memperbaiki bau mulut anda adalah dengan mengunyah gula-gula getah tanpa gula, minum banyak air. Walau bagaimanapun, anda harus selalu menjalani pemeriksaan gigi dengan doktor gigi anda kerana penyakit gusi juga antara sebab lain yang menyebabkan nafas berbau.


Mama, Ini Persiapan Untuk Anda Bersalin Normal Ataupun C-Section!

Bakal ibu, ini merupakan salah satu pengetahuan penting yang perlu ada; ilmu persediaan sebelum bersalin dan persediaan selepas bersalin untuk memastikan anda tidak melengahkan proses penting berkaitan dengan kelahiran zuriat anda.

Setelah anda memasuki tempoh trimester ketiga, semestinya anda sudah mula merasa gemuruh dan menghitung hari.

Namun, anda perlu tahu bukan semua wanita mengandung akan mengecapi tempoh 40 minggu kehamilan.

 Justeru, perkara sebenar yang perlu anda peka adalah
tanda bersalin
.

Ingin mengetahui tarikh jangkaan bersalin anda dengan lebih tepat? Kira EDD anda di kalkulator tarikh bersalin kami.

Untuk mengetahui persediaan sebelum bersalin buat bakal ibu, jom teruskan pembacaan anda.

Apa persediaan sebelum dan selepas bersalin?

Perlu diingat, ada wanita hamil yang mengalami tanda bersalin sebelum minggu ke-40 dan ada juga yang lebih awal iaitu dalam kalangan ibu yang melahirkan bayi pramatang.

Secara amnya, tiada perbezaan yang ketara antara tanda bersalin untuk kehamilan pramatang dengan tanda bersalin untuk kandungan yang cukup bulan.

Berikut merupakan tanda bersalin lazim yang perlu anda ambil tahu, mudah untuk anda melakukan persediaan sebelum bersalin:

Rasa
sakit belakang
, selalunya pada bahagian bawah belakang (pinggang). Tanda bersalin ini mungkin berlaku sekejap-sekejap atau berterusan, tetapi ia tidak akan lega sehingga anda menukar posisi atau melakukan sesuatu yang menyelesakan anda.

Kontraksi setiap 10 minit atau lebih kerap. Tanda bersalin ini berlaku akibat rahim anda yang mengeras kemudiannya regang secara berselang-seli. Untuk sesetengah wanita, mereka mengatakan rasa sakit kontraksi mirip sakit akibat datang bulan yang teruk.

Kejang pada bawah abdomen atau seperti sakit senggugut. Rasa sakit untuk tanda bersalin ini persis rasa sakit angin yang boleh berlaku akibat
cirit-birit
.

Keluar cecair dari faraj
 (pecahnya air ketuban).

Rasa ingin ke tandas atau kerap ke tandas untuk membuang air besar (kesan tekanan kepala bayi pada bahagian usus).

Simptom seperti
flu
, contohnya loya, muntah, atau cirit-birit. Hubungi doktor anda walaupun anda mengalami kes ringan. Jika simptom berlanjutan selama lebih 8 jam, anda mesti berjumpa dengan doktor.

Tekanan dalam pelvis atau faraj meningkat.

Pengeluaran lendir faraj meningkat.

Pendarahan faraj
, termasuklah pendarahan ringan.

Persediaan sebelum bersalin normal

Ini adalah persediaan untuk bakal ibu yang ingin bersalin normal:

Persediaan sebelum bersalin bagi mengurangkan risiko koyakan perineum darjah tinggi

Amalkan diet yang sihat demi memastikan bekalan
mineral dan vitamin
 yang mencukupi untuk tisu kulit anda menjadi kuat dan fleksibel.

Bersenam secara konsisten untuk membina dan mengekalkan kesihatan
sistem kardiovaskular
 dan otot yang kuat bagi membolehkan anda mempunyai kekuatan dan stamina semasa meneran. Senaman pranatal yang disyorkan termasuk
Yoga
, senaman Kegel, dan berjalan kaki.

Si ibu juga harus belajar teknik pernafasan untuk mencegah tekanan semasa bersalin.

Kekalkan berat yang sihat sebelum dan semasa hamil kerana berat badan berlebihan boleh meningkatkan risiko berlakunya koyakan
vagina
.

Lakukan urutan perineum (kawasan faraj/vagina hingga dubur) sekali atau dua kali sehari dari minggu ke-34 kehamilan dan seterusnya. Gunakan pelincir kulit seperti minyak mineral,
vitamin E
 atau minyak kelapa. Urutan perineum adalah cara yang cepat dan mudah untuk meningkatkan fleksibiliti lantai pinggul anda bagi mengurangkan risiko berlaku koyakan teruk.

Bergerak

Kerap lakukan aktiviti fizikal ringan seperti berjalan untuk memudahkan anda bersalin. Jika larat, anda juga boleh lakukan aktiviti naik turun tangga, namun berhati-hatilah semasa melakukan pergerakan ini.

Uruskan bulu ari-ari anda

Kawasan ari-ari yang bersih dan kemas akan membantu anda serta doktor menjalankan sebarang prosedur yang diperlukan ketika proses kelahiran.

Ini juga akan mengurangkan risiko infeksi yang mungkin berlaku sekiranya bulu ari-ari tidak dicukur sebelum bersalin.

Oleh itu, pihak hospital selalunya akan menasihatkan anda untuk mencukur bulu ari-ari sebelum diwadkan untuk tujuan keselamatan dan kebersihan.

Hadiri kelas pranatal

Selain mendapatkan nasihat daripada ibu atau saudara-mara yang pernah melahirkan bayi, anda juga boleh menghadiri kelas-kelas melahirkan bayi.

Tujuan kelas ini diadakan adalah untuk menyediakan informasi yang diperlukan ketika bersalin.

Ini bertujuan untuk memastikan anda dapat membuat keputusan yang sebetulnya selain mengurangkan perasaan takut anda.

Berikut merupakan beberapa perkara asas yang anda akan pelajari sepanjang mengikuti kelas-kelas tersebut:

Tanda-tanda kelahiran.

Progres kelahiran yang normal.

Teknik menghadapi
kesakitan
.

Sokongan pasangan dalam persediaan sebelum bersalin dan persediaan selepas bersalin.

Bila waktu yang sesuai untuk menghubungi doktor atau jururawat.

Persediaan bersalin yang khusus untuk C-section

Pembedahan C-section
 atau cesarean melibatkan kelahiran bayi melalui potongan surgeri pada abdomen dan uterus wanita.

Pembedahan
C-section
 ini boleh dilakukan secara sukarela
 (elective)
 atau berdasarkan indikasi kesihatan yang mendesak seperti keadaan kehamilan yang berpotensi untuk mengakibatkan komplikasi.

Kebanyakan daripada persediaan sebelum bersalin untuk
C-section
 akan diberitahu oleh doktor anda terlebih dahulu khususnya jika ia adalah pembedahan yang sukarela.

Berikut merupakan persediaan sebelum bersalin untuk kelahiran C-section:

1. Beberapa minggu sebelum tarikh kelahiran, anda perlu pergi ke hospital untuk menghantar borang prapendaftaran anda.

2. Malam sebelum tarikh kelahiran, anda perlu menyiapkan prosedur prapembedahan.

Pertama, anda akan menjalani anesthesia
epidural
, yang melibatkan suntikan di belakang badan anda untuk membuatkan anda kebas semasa menjalani pembedahan.

Kemudian, anda akan dikateter bagi mengelakkan anda bangun untuk ke bilik air semasa 24 jam pertama pemulihan. Memandangkan ini bukanlah merupakan prosedur yang menyelesakan, pastikan anda bertanya kepada doktor untuk mendapatkan epidural dahulu sebelum memasukkan kateter.

Selepas itu, anda akan diberikan sejenis ubat yang digunakan untuk mengosongkan asid cecair perut anda. Anda dibenarkan untuk meminta ubat antiloya, dan berbuat demikian sebelum epidural untuk mengelakkan rasa tidak selesa.

3. Selain itu, ujian darah tertentu boleh dilakukan sebelum pembedahan mengikut saranan doktor.

Pemeriksaan darah anda boleh membantu doktor untuk bersedia dengan sebarang perkara yang tidak diingini, seperti jika anda memerlukan pemindahan darah semasa pembedahan C-section berlangsung.

Perkara terakhir yang anda perlu ingat adalah anda perlu menyiapkan beg untuk ke hospital, yang mengandungi pakaian anda dan kelengkapan diri untuk beberapa hari anda berada di hospital.

Disebabkan pembedahan C-section mengambil masa yang lebih panjang untuk pulih berbanding dengan bersalin normal, jadi anda boleh meminta bantuan pasangan atau ahli keluarga anda semasa berpantang di rumah nanti.

Pastikan juga anda mendapat nasihat doktor yang secukupnya berkaitan penjagaan luka pembedahan.

Sekiranya anda ada sebarang kemusykilan berkaitan dengan persediaan bersalin untuk kelahiran normal mahupun melalui pembedahan, dapatkan nasihat dan maklumat yang tepat daripada doktor anda.


Kulit Wajah Bermasalah Kerana Liang Pori Besar? Ini 12 Cara Nak Kecilkan Pori

Anda berasa liang pori yang wujud pada wajah mencacatkan paras rupa? Jadi mungkinkah terdapat kaedah yang dapat membantu kecilkan pori di wajah?

Tahukah anda, hakikatnya kewujudan pori di wajah adalah penting untuk kesihatan kulit. Ini kerana ia berperanan untuk membantu mengekalkan minyak supaya kulit menjadi lembut dan terhidrasi.

Namun, tidak dinafikan masalah liang pori besar bagi sesetengah individu mungkin lebih ketara bergantung kepada jenis kulit.

Untuk mendapatkan lebih banyak info tentang Kesihatan Kulit, sila dapatkannya
 di sini.

Apa Itu Liang Pori?

Setiap individu mempunyai
liang pori di kulit mereka
. Seluruh kulit mempunyai liang pori – ia merupakan lubang-lubang kecil, meliputi wajah, lengan, kaki, dan mana-mana bahagian pada tubuh anda.

Saiz liang pori adalah berbeza pada setiap orang. Pori anda, juga dikenali sebagai folikel rambut, adalah penting untuk kesihatan kulit anda. Ia bertanggungjawab menjaga kulit anda terhidrat dan lembap.

Terdapat 2 jenis liang pori; satu liang pori mengeluarkan minyak semula jadi dari badan, yang dipanggil sebum, manakala lagi satu pori mengeluarkan peluh. Kadangkala liang pori yang mengeluarkan minyak akan tampak lebih besar.

Bagaimana Liang Pori Besar Terjadi?

Mesti anda berasa musykil, jika sebelum ini tidak terdapat masalah liang pori yang besar di wajah anda. Tetapi kini, anda boleh melihat dengan jelas liang pori yang muncul di permukaan kulit wajah anda. Bagaimana ia boleh berlaku?

Menurut kajian, terdapat beberapa faktor yang boleh mengakibatkan liang pori anda menjadi besar. Antara punca-puncanya adalah seperti:

Faktor genetik. Keadaan ini berlaku apabila seseorang individu itu memiliki kulit secara semula jadi tebal dan berminyak yang cenderung memiliki liang pori besar.

Peningkatan usia. Faktor usia akan menyebabkan kulit hilang keanjalan dan kolagen semakin berkurangan. Ini sekali gus boleh menyebabkan kulit anda mempunyai liang pori yang lebih besar.

Sinaran matahari. Cahaya matahari sememangnya bagus. Tetapi penerimaan cahaya matahari secara berlebihan adalah tidak baik untuk kulit.

Sebum berlebihan mengakibatkan kelenjar sebaceous menghasilkan banyak minyak dan menyebabkan kulit jadi berminyak.

Peningkatan jumlah folikel rambut.

Minyak terkumpul di liang dan bercampur dengan kotoran, bakteria dan alat solekan, menyebabkan pori tersumbat. Jika terus tersumbat, jerawat boleh muncul.

Kulit menebal, menyebabkan sel-sel kecil berkumpul di sekeliling liang, menjadinya kelihatan lebih besar.

Blackheads.

Lelaki lebih cenderung memiliki liang pori besar kerana faktor genetik dan peningkatan pengeluaran minyak.

Liang Pori VS Masalah Kulit

Semua orang mempunyai liang di kulit mereka dan masalah kulit yang disebabkan oleh liang pori adalah sesuatu yang tidak dapat dielakkan. Berikut adalah beberapa perkara yang anda tidak tahu tentang liang pori anda:

Kulit berminyak boleh menyebabkan liang besar

Kajian telah menunjukkan bahawa hubungan antara
kulit berminyak
 dan liang besar. Kelenjar minyak, yang juga dikenali sebagai kelenjar sebum, terletak di dalam liang anda untuk menghasilkan sebum, yang biasa dikenali sebagai minyak.

Minyak itu dirembeskan melalui liang pori anda agar kulit anda lembap dan terhidrasi. Apabila anda mempunyai kulit berminyak, kelenjar minyak anda bekerja lebih masa, menyebabkan lebihan minyak ditolak melalui pori anda. Ini boleh meregangkan ling pori dan menjadikannya kelihatan lebih besar.

Liang pori besar boleh mengubah tekstur kulit anda

Apabila liang pori menjadi membesar, ia boleh menjejaskan permukaan dan tekstur kulit anda. Mereka yang mempunyai liang pori besar sering mempunyai kulit yang kelihatan kasar. Ini adalah perkara biasa di permukaan hidung dan pipi anda.

Saiz liang kadang-kadang lebih terlihat dalam jenis kulit berminyak
berbanding dengan jenis kulit kering.
 Semakin besar pengeluaran minyak, semakin besar liang. Ini boleh memberi kesan kepada keyakinan diri anda. Selain kesannya pada bagaimana rupa anda, saiz liang anda dapat menunjukkan beberapa masalah kesihatan kulit. Jadi jangan pandang remeh isu ini.

Pori besar boleh mengakibatkan rambut cekam

Apabila kulit menanggalkan lapisan luar sel-sel mati, pori anda menjadi tersumbat dengan sel-sel kulit mati, minyak, dan bakteria. Kelenjar minyak akan terus menghasilkan minyak, menyebabkan liang menjadi lebam dan dijangkiti. Apabila terdapat rambut yang tumbuh di dalam liang, ini boleh mengakibatkan rambut cekam meradang.

Lebih banyak jerawat apabila mempunyai liang besar

Apabila anda mempunyai liang besar, penting untuk memastikan ia bersih dan tidak tersumbat. Ini boleh menjadi sesuatu yang agak mencabar. Dengan liang besar, anda boleh mendapatkan bintik putih
(whiteheads)
 dan
bintik hitam
(blackheads)
 dengan mudah.

Bintik putih muncul sebagai liang tertutup yang tersumbat dengan sel kulit mati dan minyak, biasanya menunjukkan hujung putih. Bintik hitam muncul sebagai liang terbuka yang tersumbat.

Minyak yang dioksidakan oleh udara terbuka, yang menjadikannya kelihatan hitam di hujungnya. Kadang kala bakteria terperangkap dalam liang yang tersumbat, ia boleh menyebabkan keradangan. Ini boleh membawa kepada jerawat yang lebih meradang seperti papules, pustules, nodules, dan sista.

Peluh tidak dikeluarkan oleh pori anda

Ramai individu mungkin keliru bahawa peluh dikeluarkan melalui pori anda. Peluh sebenarnya dihasilkan oleh kelenjar peluh anda yang terdapat pada kulit anda. Ia boleh menjejaskan penampilan kulit anda.

Apabila peluh mencapai kulit anda, ia boleh meninggalkan garam yang boleh menghalang liang-liang anda, yang berpotensi menyebabkan jerawat.

Soleken VS Liang Pori

Dalam kebanyakan kes, bersolek tidak merosakkan kulit anda. Tetapi, bagi mereka yang mempunyai kulit sensitif,
kerap menggunakan produk kosmetik
 boleh menyebabkan kesan yang tidak dijangka seperti liang tersumbat, yang merupakan sebab utama jerawat. Ini tidak bermakna anda tidak perlu bersolek selama-lamanya. Mengetahui kesan produk solek di liang boleh membantu anda mencari jalan yang terbaik untuk menguruskannya.

Produk yang digunakan untuk bersolek wajah terdapat dalam bentuk berbeza, termasuk serbuk, gel, losyen, krim, salap, batang (
stick
), dan lain-lain. Apabila meliputi permukaan, bersolek boleh menyembunyikan semua kelemahan kulit muka wanita, penampilan mereka berubah sepenuhnya.

Walau bagaimanapun, bersolek juga mengisi semua liang anda, terutamanya apabila menggunakan asas, serbuk dan pemerah. Jadi, apa yang berlaku apabila liang anda tersumbat?

Jika kulit anda berminyak, ini bermakna terdapat kecenderungan yang tinggi untuk anda mendapat jerawat. Kulit berminyak disebabkan oleh kelebihan pengeluaran sebum, dan apabila minyak tersumbat di dalam liang, berlakunya jerawat.

Keadaan ini boleh menjadi lebih teruk jika anda bersolek dalam sekelip mata. Bakteria dan kekotoran boleh menembusi ke dalam liang anda, yang membawa kepada radang jerawat, seperti papules, pustules, nodul dan sista. Ini jenis jerawat sangat sukar untuk dirawat, dan akan meninggalkan parut jerawat serta kesan jerawat selepas penyembuhan.

Bersolek boleh menyumbat liang anda, ia menyebabkan kerengsaan juga. Ini berlaku kepada mereka yang mempunyai kulit sensitif. Anda mesti tahu bahawa kebanyakan bahan-bahan kosmetik terdiri daripada pelbagai jenis bahan kimia.

Jika kulit anda terdedah dengan satu atau lebih bahan kimia dalam produk solekan, anda mungkin merasa bakaran atau gatal, manakala kulit kelihatan merah dan membengkak. Jika ini berlaku, anda perlu berhenti bersolek dan berjumpa doktor kulit untuk bantuan.

Tip Membantu Kecilkan Pori

Masalah liang pori yang besar tidak mungkin akan dapat dihilangkan terus. Walau bagaimanapun, perkongsian di bawah ini mungkin akan dapat membantu anda untuk kecilkan pori dan menjadinya kurang ketara, sekali gus membantu mengembalikan keyakinan anda.

1. Kecilkan Pori Dengan Membersih

Salah satu cara yang paling mudah dan cepat untuk kecilkan pori adalah dengan melaksanakan rutin harian dengan menjaga kulit agar kekal bersih. Cuci muka dua kali sehari dengan pencuci yang bersesuaian dengan wajah anda.

Membasuh wajah merupakan antara satu langkah penyelesaian jangka masa pendek. Ia membantu mengelakkan pori dari mengembang kerana perlu menampung minyak berlebihan atau sebarang bahan lain. Ini bermakna dengan mencuci wajah, ia dapat mengurangkan risiko kehadiran jerawat dan membuatkan pori lebih bersih.

Sekiranya kulit wajah anda jenis berminyak,
pilih pencuci
yang berasaskan gel. Ini kerana pencuci berasaskan gel dapat membantu membersihkan minyak dari pori dan menjadikannya kurang ketara, berbanding pencuci yang mengandungi pelembab, ia akan meningkatkan kuantiti minyak.

Pastikan anda mencuci muka sebelum tidur dan elakkan untuk terlalu kerap mencucinya dengan terlaku kerap kerana ia boleh menyebabkan kulit anda menjadi kering.

2. Pengelupasan bantu kecilkan pori

Kaedah untuk membantu kecilkan pori yang seterusnya adalah melibatkan aspek pengelupasan. Individu yang memiliki kulit berminyak perlu
melakukan kaedah pengelupasan kulit
 atau
scrub

(exfoliating)
sekali atau 2 kali seminggu.

Proses ini dapat menyingkirkan sel kulit mati, kotoran, minyak berlebihan dari lapisan atas kulit dan membantu menyingkirkan toksin terperangkap pada pori yang boleh membuatkan pori tampak lebih besar serta mencerahkan tekstur kulit. Ini sekali gus menjadikan kulit wajah anda lebih licin, tegang dan kurang berpori.

Walau bagaimanapun, elakkan untuk melakukan proses pengelupasan atau
scrub
 lebih dari 2 kali seminggu kerana ia boleh mengeringkan kulit. Sekiranya anda mengalami masalah pengeluaran jerawat yang agak kritikal, sebaiknya elakkan proses pengelupasan untuk mengelakkan gangguan atau masalah kepada jerawat anda.

3. Pemilihan produk

Untuk kulit berminyak, anda perlu memastikan bahawa anda memilih produk yang berasaskan air untuk mengelakkan lebihan minyak untuk masuk ke dalam pori. Ini kerana jika anda menggunakan produk yang berasakan minyak, ia akan menjadikan kulit anda semakin berminyak dan liang pori akan semakin membesar. Pastinya ia bukan sesuatu yang dapat membantu usaha anda untuk kecilkan pori, bukan?

Produk yang mengandungi zink dan magnesium dapat membantu memulihkan keseimbangan minyak pada kulit dan menjadikan pori yang jelas kelihatan menjadi lebih kecil. Sesetengah daripada produk seperi ini mungkin boleh menyebabkan kerengsaan.

Pilih produk yang tertulis ‘
noncomedogenic’
– tidak akan menyumbatkan liang pori. Kandungan asid salisilik – dapat membantu tekstur kulit dan membuka liang kulit kerana ia akan mengelupaskan kulit. Kandunagn retinol atau retinoid yang dipreskripsi kekuatannya, juga membantu mengelakkan pori dari tersumbat dan membuatkan ia kelihatan lebih kecil.

4. Losyen pelembap boleh kecilkan pori?

Idea penggunaan losyen pelembap yang bertujuan untuk melembapkan kulit bagi individu dengan kulit berminyak mungkin tampak agak janggal. Walau bagaimanapun, ia membantu mengurangkan pembesaran pori.

Memilih pencuci berasaskan minyak mungkin akan menyumbatkan pori, namun berbeza dengan losyen pelembap yang digunakan selepas mencuci wajah, ia mendatangkan manfaat. Ini kerana pelembap menghidrat dan melembutkan kulit serta membantu sebum untuk dapat menembusi permukaan kulit dengan lebih dalam.

5. Topeng muka

Menggunakan
topeng tanah liat
 untuk sekali atau 2 kali seminggu dapat membantu kecilkan pori anda. Di mana kaedah ini akan menghilangkan minyak dari liang-liang dan mengelakkannya dari menjadi lebih besar serta menjadikannya kurang ketara.

Walau bagaimanapun, adalah idea yang baik untuk tidak melakukannya pada hari sama anda
exfoliating
 akan menyebabkan kulit menjadi kerengsaan dan boleh mengakibatkan pori semakin membesar dan jerawat akan muncul.

6. Rawatan ubatan

Penggunaan kaedah seperti retinoid, asid salisilat, asid alpha hydroxy atau benzoyl peroksida tidak akan hanya mengurangkan saiz liang dan kecilkan pori tetapi juga akan membantu memusnahkan bakteria yang menyebabkan jerawat dan merawat kerosakan yang disebabkan oleh cahaya matahari.

Tip kecilkan pori no. 7. Pengelupasan kimia

Merupakan satu proses yang perlu dijalankan di pusat rawatan yang akan menggunakan pelbagai jenis asid kekuatan-preskripsi termasuk
salicylic,
laktik, retinol, dan trikloroasetetik untuk menghilangkan lapisan luar kulit mati anda – memberikan kulit yang lebih segar, sihat dan lembut, sekali gus boleh kecilkan pori.

8. IPL Photofacial

Intense Pulsed Light
(IPL) juga merupakan satu kaedah rawatan di pusat rawatan yang berfungsi untuk kecilkan pori, mengetatkan liang-liang pada wajah dan memberikan kulit kecerahan yang sekata. Dalam masa yang sama, kaedah ini dapat menangani bintik merah yang tidak dikehendaki.

9. Pelindung matahari

Memakai
pelindung matahari
adalah amat penting untuk melindungi kulit dari pancaran sinaran matahari dan boleh membantu kecilkan pori anda secara tidak langsung. Jika kulit terkena sinaran matahari secara berlebihan, ia mungkin menyebabkan kulit anda akan menjadi kering. Jika kulit anda kering, ia akan cenderung menyebabkan liang pori anda akan lebih kelihatan besar.

Gunakan pelindung matahari dengan sekurang-kurangnya SPF-30 setiap hari. Sebaiknya elakkan dari terdedah kepada pancaran matahari antara pukul 10 pagi sehingga 4 petang.

Pelindung matahari adalah produk yang perlu ada bagi setiap individu. Kerosakan akibat terdedah kepada cahaya matahari secara berlebihan bukan sahaja
mendedahkan kepada risiko kanser
 dan kedutan, malah ia membuatkan pori kelihatan lebih besar.

Tip kecilkan pori #10. Solekan

Pastinya perkara pertama yang anda akan lakukan apabila mengesan liang pori yang besar di wajah anda adalah ingin menutupnya dengan solekan.

Tetapi pastikan produk yang ingin anda gunakan adalah betul dan sesuai untuk mengatasi masalah kecilkan pori anda, seperti produk tersebut harus merupakan produk formula bebas minyak yang dapat membantu mengatasi masalah pori anda.

11. Cuci solekan

Seandainya anda gemar mengenakan alat solekan di wajah, pastikan anda
menanggalkan dan mencucinya
 sebelum anda tidur, kerana ia dapat mengelakkan pori anda dari tersumbat dan pengumpulan bakteria. Jadi secara tidak langsung, ia juga membantu usaha anda untuk kecilkan pori.

12. Elakkan tidur bersama solekan

Setelah seharian penat bekerja, tidak dinafikan terdapat sesetengah individu yang memilih untuk tidur bersama solekan di wajah. Tetapi, jika anda sedang dalam usaha untuk kecilkan pori, jangan pernah masuk tidur tanpa membersihkan muka.

Ini kerana membiarkan solekan pada wajah sepanjang malam, melibatkan gabungan solekan, kotoran, minyak dan bakteria – hanya akan menyumbat liang-liang pori dan cenderung menyebabkan ia lebih mengembang (membesar), malah akan merosakkan kulit.

Untuk memastikan cucian solekan anda lebih bersih, anda boleh gunakan produk pembersih solekan terlebih dahulu sebelum mencuci wajah. Seandainya, anda terlalu malas dan tidak larat untuk membersihkan muka, cukuplah sekadar anda
 membuang solekan
 pada wajah dengan menggunakan tisu pembersih solekan. Walau bagaimanapun, jika anda sayangkan kulit wajah anda, elakkan dari menjadi malas dan bersikap sambil lewa!

Liang pori pada pipi, hidung, dan dahi anda akan kelihatan lebih jelas dan besar mengikut peningkatan usia, atau apabila liang tersumbat. Memastikan kulit sentiasa bersih, mengelakkan sinaran matahari adalah dua cara yang terbaik untuk kecilkan pori.

Malahan, jika anda dilahirkan dengan
 jenis kulit berminyak atau gabungan
, anda sememangnya lebih cenderung untuk memiliki liang pori wajah yang besar. Namun, tidak adalah salahnya jika anda mencuba langkah-langkah di atas. Ia sekurang-kurangnya dapat membantu kecilkan pori dan mengurangkan liang pori daripada kelihatan jelas.


Terlalu Lama Terkurung Buat Si Kecil Berubah Laku? Awasi 7 Tanda Kemurungan Ini

Untuk mendapatkan lebih banyak info tentang coronavirus di Malaysia, sila dapatkannya
di sini
.

Tanpa disedari, si kecil merupakan antara individu yang cenderung mengalami tekanan akibat COVID-19.

Berikut adalah 7 tanda kesihatan mental kanak-kanak yang perlu diberikan perhatian.

Statistik di Malaysia adalah seperti berikut:

[covid_19]

Tekanan akibat COVID-19

Penularan wabak jangkitan coronavirus sememangnya membuatkan ramai individu ketakutan dan kegelisahan.

Kesan daripada tekanan akibat COVID-19 ini boleh menyebabkan berlakunya keadaan umum seperti:

Ketakutan dan kebimbangan terhadap kesihatan diri dan keluarga

Perubahan dalam pola tidur dan pemakanan

Kesukaran untuk tidur dan fokus

Masalah kesihatan kronik semakin teruk

Keadaan kesihatan mental yang membimbangkan

Peningkatan pengambilan alkohol, rokok atau ubatan lain

Bagaimana anda bertindak balas terhadap keadaan pandemik ini pastinya berbeza dengan individu lain.

Kanak-kanak juga tidak terkecuali untuk mengalami tekanan akibat COVID-19.

Baca juga:

Ini 7 tanda kesihatan mental pada si manja

Menurut Profesor Psikiatri berkaitan kesihatan mental dan keluarga di Duke University, Dr Robin Gurwitch, “Apabila kanak-kanak tertekan, ia selalunya ditunjukkan melalui perubahan fisiologi, emosi serta tingkah laku.”

Namun, malangnya kita tidak mempunyai buku panduan keibubapaan untuk membolehkan anda memahami sebarang tanda kesihatan mental yang berlaku kepada kanak-kanak.

Kanak-kanak tidak selalunya meluahkan secara lisan tentang kesukaran yang dialami mereka.

Tetapi ia ditonjolkan melalui kegelisahan, kemurungan dan beberapa tanda kesihatan mental yang lain. Ini yang perlu ibu bapa perhatikan.

 Kemerosotan tingkah laku

Dalam tempoh pandemik ini, setiap individu dikatakan akan mengalami sedikit penurunan berkaitan tingkah laku
.

Semakin muda usia seseorang itu, maka % penurunan tingkah laku akan semakin tinggi.

Apa yang dikatakan penurunan tingkah laku itu melibatkan tindakan yang biasanya dilakukan ketika kecil.

Antaranya, anak akan kembali menghisap jari, cenderung berkepit dengan mainan kesayangan atau mungkin si kecil akan kembali dengan tabiat kencing malam.

Situasi yang berlaku adalah sesuatu yang normal apabila berdepan dengan kegelisahan dan ketidakpastian seperti tekanan akibat COVID-19 ini.

 Masalah tidur

Si kecil anda mungkin akan kurang bermain dan tidur sepanjang hari atau berdepan kesukaran untuk memejamkan mata tidak kira waktu malam atau siang.

Apabila berdepan tekanan, pastinya ia juga akan mengganggu tidur. Gangguan ini adalah biasa ketika berhadapan situasi sukar
.

Anak anda mungkin akan mengalami insomnia, mimpi buruk, bangun pada waktu tengah malam atau sebarang perkara di luar kebiasaan.

 Perubahan selera makan

Apabila si kecil mula hilang selera makan dan berdepan gangguan tidur, itu adalah petunjuk mereka berada dalam keadaan yang tidak baik.

Sebagai
ibu bapa, anda perlu memberikan perhatian terhadap tanda kesihatan mental ini yang melibatkan perubahan dalam tabiat pemakanan
, termasuk kurang atau lebih mengambil snek ringan.

Situasi ini cenderung untuk berlaku kepada kanak-kanak yang lebih tua dan remaja.

 Perubahan emosi

Jika tekanan akibat COVID-19 boleh menyebabkan seorang individu dewasa mengalami perubahan emosi mendadak dan sering berubah-ubah, maka keadaan yang sama juga boleh berlaku kepada kanak-kanak.

Antara perubahan yang berlaku termasuk marah secara tiba-tiba, mudah menangis, cepat merajuk, hilang minat dalam perkara disukai dan lebih gemar mengasingkan diri.

Anak juga mungkin akan mula menunjukkan tantrum atau sebarang tabiat agresif. Malahan mereka mungkin cenderung melanggar arahan anda.

Sekiranya si kecil kerap menguji kesabaran dan gemar membuat anda naik angin, sila bertenang dan cuba fahami keadaan tekanan yang mereka alami.

https://www.facebook.com/1634329383494261/videos/3475692265791979/

 Mahukan jaminan

Jika si kecil adalah anak yang banyak bertanya, maka dalam situasi pandemik ini mereka akan bertanyakan lebih banyak soalan berbanding biasa.

Keadaan ini disebabkan mereka mahukan jaminan bahawa keadaan masih selamat
.

Anda juga mungkin akan mendapati anak tidak sukar untuk memejamkan mata dan takut untuk ditinggalkan sendirian.

Bagi mengatasi keadaan ini, penting untuk ibu bapa memastikan kewujudan anda dapat memberikan jaminan dan keyakinan buat mereka.

“Mama ada di sini dengan awak dan mama sayangkan awak”, antara kata-kata yang boleh menghilangkan kegusaran di hati si kecil.

Baca juga:

Takut Bawa Pulang COVID-19 Ke Rumah? Ini Cara Bersihkan Diri & Rumah Selepas Balik Beli Barang Dapur

Duduk Rumah Semasa PKP Tidak Lagi Bosan Jika Lakukan 5 Aktiviti Ini!

 Sentiasa ingin melekat

Adalah normal untuk anak-anak melekat (
clingy)
 dengan ibu bapanya, bukan?

Tetapi jika mereka sentiasa mengekori anda, tidak boleh berjauhan dan tidak mahu berpisah dengan anda, mungkin itu adalah 1 tanda kesihatan mental.

Ia berlaku mungkin disebabkan si kecil takut akan kehilangan anda dan ia adalah 1 perkara biasa apabila berdepan dengan
keadaan yang masih tidak menentu dan sukar seperti penularan wabak COVID-19
 ini.

Jangan marahkan mereka, sebaliknya, berikan dakapan dan ciuman penuh kasih sayang. Ia sekurang-kurangnya membuatkan mereka tahu, anda akan sentiasa di sisi mereka.

 Mengadu sakit

Anda mungkin
lebih memberikan perhatian dan bimbang terhadap simptom fizikal berkaitan jangkitan COVID-19.

 Tetapi kanak-kanak mungkin berdepan kesukaran mental yang tidak boleh dilihat dengan mata kasar.

Anak anda mungkin akan mengadu sakit kepala, sakit perut atau keletihan
.

Ia adalah keadaan yang benar-benar berlaku tetapi tidak didasari sebarang masalah kesihatan yang membimbangkan.

Teruskan bertahan

Keadaan pandemik ini adalah situasi yang penuh dengan ketidakpastian. Namun itu tidak bermakna aspek penjagaan diri boleh dipandang remeh.

Sepanjang tempoh Perintah Kawalan Pergerakan (PKP) yang masih berlangsun
g ini, pastikan anda tetap
menjaga kebersihan diri dan amalan jarak sosial yang baik
. #StayAtHome

Dalam masa yang sama, perhatikan sebarang tanda kesihatan mental pada anak-anak yang mungkin membimbangkan dan cuba luangkanlah masa bersama mereka.

Ini dapat membantu mengurangkan kebimbangan dan kegelisahan yang mereka hadapi dalam mengharungi tekanan akibat COVID-19. #KitaJagaKita

[mc4wp_form id=’115319″]

#HelloHealthGroup, #HelloDoktor, #HelloHealthCoronaVirus

Baca juga:

Selepas PKP Berakhir, Adakah Kita Boleh Jalani Kehidupan Seperti Biasa? – Baca Ini Dulu!

Kes COVID-19 Di Malaysia Bakal Memuncak Pada Pertengahan April 2020 -WHO

Masih Belum Terlambat Untuk Mencegah, Ada 16 CARA BERKESAN Elak Jangkitan COVID-19

Rumah Kotor?! Anda Mungkin Berisiko Untuk Menyebarkan COVID-19

Kerap Cuci Tangan Guna Air & Sabun Satu SENJATA Utama Perangi COVID-19? Bukan Hanya Hand Sanitizer!


Siap Siaga Hadapi Ancaman Gempa Bumi Di Malaysia! Ikut Langkah Ini!

Di sebalik beberapa siri gempa bumi besar yang berlaku baru-baru ini di Turkiye, Jepun dan terkini di Sumatera, Indonesia, pakar memberi amaran Malaysia untuk bersiap siaga menghadapi ancaman gempa.

Tiada siapa yang dapat menjangkakan kejadian bencana alam ini. Namun, jika ia ditakdirkan berlaku di mana-mana kawasan termasuklah negara kita, apa yang perlu kita lakukan?

Untuk mendapatkan lebih banyak info berkenaan Kesihatan, anda boleh klik
di sini
.

5 kawasan di Malaysia berisiko

Bulan lalu, kita dikejutkan dengan notifikasi amaran awal gempa dari sistem Android yang diterima menerusi telefon pintar masing-masing. Ini berikutan gempa bumi kuat yang melanda Utara Sumatera, Indonesia.

Gegaran di negara jiran itu turut dirasai di beberapa negeri di Malaysia. Berikutan itu, pakar memberi amaran awal kepada rakyat Malaysia untuk bersiap siaga dengan sebarang kemungkinan ancaman gempa di sini.

Terbaru, Ketua Penyelidik Kumpulan Penyelidikan Kejuruteraan Seismologi dan Gempa Bumi, Universiti Teknologi Malaysia (UTM), Prof Ir Dr Azlan Adnan dalam kenyataannya berkata, Malaysia perlu bersiap sedia dengan risiko gempa.

Menurutnya, negara kini sudah berada dalam Lingkaran Api Pasifik yang menjadikan Malaysia terdedah dengan risiko gempa.

Lima kawasan Semenanjung Malaysia yang dijangka mengalami risiko gempa ialah
Kuala Lumpur, Kuala Pilah (Negeri Sembilan), Manjung dan Temenggor (Perak) serta Kenyir (Terengganu).

Walau bagaimanapun, maklumat terkini di laman METMalaysia pada jam 4 petang, 1 Mei 2023, tiada ancaman tsunami mahupun gempa di Malaysia sungguhpun berlakunya satu gempa sederhana di Jepun (1 Mei 2023).

Februari lalu, gempa bumi besar turut melanda Turkiye dengan mengorbankan puluhan ribu nyawa.

Malaysia merupakan antara negara yang terawal menghantar pasukan penyelamat iaitu Pasukan Mencari dan Menyelamat Khas Malaysia atau SMART (
Special Malaysia Disaster Assistance and Rescue Team
) bagi membantu operasi mencari dan menyelamat di Turkiye.

Gempa bumi, apa tindakan kita?

Kita mungkin tidak boleh menjangka jika sesuatu
kejadian gempa
 itu berlaku.

Walaupun Malaysia boleh dikatakan sebagai kawasan yang agak kurang mengalami gempa, namun kemungkinan atau potensi untuk ia berlaku masih lagi ada.

Oleh itu, tidak salah jika kita turut bersedia dengan mengetahui apa yang perlu dibuat sebelum, semasa dan selepas gempa terjadi.

Sebelum gempa berlaku

Ada beberapa langkah penting yang perlu dipelajari bagi menyediakan diri kita menghadapi
bencana
 gempa.

Antaranya ialah:

Ketahui tanda-tanda awal gempa seperti bunyi runtuhan dari jauh yang semakin kuat, rasa bergoyang-goyang secara perlahan atau melihat sesuatu yang digantung mula bergoyang atau bergegar perlahan

Kenal pasti kawasan selamat. Pastikan anda tahu kawasan yang selamat untuk berlindung jika runtuhan berlaku seperti di bawah meja atau di
bawah katil

Rancang dan latih diri anda dengan langkah yang perlu dilakukan jika berlaku gempa

Buat posisi seperti merangkak jika gempa dijangka berlaku

Wujudkan pelan evakuasi kecemasan seperti jalan keluar yang selamat dari rumah dan jalan alternatif lain seperti tingkap

Sediakan kit bekalan kecemasan yang mengandungi
kit pertolongan cemas
, makanan dan
minuman
 yang boleh bertahan sehingga 3 hari

Semasa gempa bumi berlaku

Apabila bencana ini berlaku, ikuti langkah-langkah penting di bawah ini:

Buat posisi seperti merangkak dan duduk di bawah katil, meja atau mana-mana
perabot
 kuat yang anda boleh berlindung di bawahnya

Lindungi leher dan kepala anda dengan tangan atau
bantal

Kekal berada di posisi anda berlindung sehinggalah gegaran benar-benar terhenti

Jika anda berada di dalam rumah, kekal berada di dalam rumah kerana ia lebih selamat

Jauhkan diri anda daripada tingkap,
pintu
 dan juga dinding

Sekiranya terperangkap, tarik perhatian orang lain untuk menyelamatkan anda dengan mengetuk sesuatu

Jika anda sedang berada dalam kenderaan bergerak, pandu kenderaan ke tempat yang lebih selamat dan kekal berada di dalam kenderaan anda

Selepas gempa berlaku

Selepas gempa bumi berlaku, anda boleh menjangkakan gegaran kecil lain yang boleh terjadi dalam tempoh beberapa minit, hari, minggu atau bulan selepas kejadian tersebut

Tarik perhatian anggota penyelamat dengan mengetuk sesuatu seperti bahan logam, paip atau benda-benda lain yang boleh mengeluarkan bunyi

Lindungi mata, hidung dan
mulut
 anda daripada habuk dan debu

Jangan masuk ke kawasan runtuhan lain untuk keselamatan diri anda

Tinggalkan sesuatu kawasan atau bangunan dengan segera jika anda mendengar bunyi sesuatu yang bergerak atau bunyi yang agak ganjil

Elakkan penggunaan
barangan elektrik
. Jika gelap, gunakan lampu suluh atau
lilin
 sahaja

Jika anda mengalami kecederaan yang agak teruk, dapatkan rawatan kecemasan dengan segera

Kesimpulan

Semua orang perlu bersedia dengan sebarang kemungkinan bencana alam yang boleh berlaku.

Ia bukan hanya berkisar mengenai kejadian gempa sahaja, tetapi juga bencana alam lain seperti
banjir
, tanah runtuh, tsunami, puting beliung dan lain-lain lagi.

 Persediaan awal seperti ini boleh menyelamatkan diri dan ahli keluarga anda yang lain.


Sindrom Guillain Barre

Definisi

Apa itu Sindrom Guillain Barre?

Sindrom Guillain-Barre adalah keadaan yang jarang berlaku. Ia disebabkan oleh sistem imun yang menyerang sebahagian daripada sistem saraf pinggir. Keadaan ini boleh menyebabkan saraf meradang, dan boleh membawa kelumpuhan atau otot lemah jika tidak dirawat dengan segera.

Apakah kebarangkalian Sindrom Guillain Barre?

Guillain-Barré
 jarang berlaku tetapi boleh faktor-faktor risiko boleh dikurangkan. Sila jumpa doktor untuk maklumat lanjut.

Simptom-simptom

Apakah simptom-simptom Sindrom Guillain Barre?

Gejala-gejala sindrom ini boleh muncul dengan cepat termasuk kelemahan dan kegatalan yang mungkin menyebar ke tangan atau badan. Tanda-tanda umum sindrom Guillain-Barré  adalah:

Kehilangan rasa dan refleks pada tangan dan kaki;

Gatal atau kelemahan di tangan dan kaki;

Kesakitan dalam otot;

Tidak dapat bergerak dengan selesa;

Hipotensi;

Denyutan jantung yang tidak normal;

Penglihatan kabur atau penglihatan berganda (melihat 2 imej pada 1 objek);

Nafas berdehit;

Kesukaran menelan.

Mungkin anda mengalami simptom yang tidak tersenarai di atas. Sila jumpa doktor anda untuk rawatan lanjut.

Bila saya harus berjumpa doktor?

Anda perlu menghubungi doktor anda jika anda mempunyai mana-mana simptom yang berikut: anda rasa gatal di tangan atau kaki dan nampaknya merebak ke tempat lain. Selain itu, anda harus memberitahu doktor jika anda mempunyai simptom lain seperti kelemahan otot atau nafas berdehit. Anda mungkin perlu ke hospital segera kerana simptom-simptom mungkin akan berkembang dengan serius dalam masa yang singkat. Tubuh setiap individu adalah berbeza. Jumpa doktor anda dan ketahui rawatan terbaik untuk keadaan anda.

Punca

Apakah Punca Sindrom Guillain Barre?

Penyebab sindrom ini belum diketahui. Penyakit ini sering berlaku beberapa hari (atau minggu) selepas berlakunya jangkitan pernafasan atau pencernaan. Kadang-kadang, pembedahan atau suntikan boleh menyebabkan sindrom ini.

Faktor-faktor Risiko

Apakah yang meningkatkan risiko saya kepada Sindrom Guillain Barre?

Terdapat banyak faktor risiko untuk sindrom Guillain-Barré, antaranya:

Umur: orang tua mempunyai risiko lebih tinggi terhadap sindrom ini;

Jantina: lelaki mempunyai risiko lebih tinggi daripada wanita;

Penyakit pernafasan atau pencernaan lain seperti selsema, penyakit pencernaan dan radang paru-paru;

HIV / AIDS;

Jangkitan alat kelamin;

Mononuklear;

Lupus erythematosus;

Penyakit Hodgkins;

Selepas pembedahan atau suntikan

Jika anda tiada faktor risiko ini, bukanlah bermakna anda tidak mengalami sindrom ini. Faktor risiko ini hanya rujukan. Anda perlu bertanya kepada doktor anda untuk mendapatkan maklumat lanjut.

Diagnosis dan Rawatan

Maklumat yang diberikan bukan pengganti untuk sebarang nasihat perubatan. SILA berunding dengan doktor anda untuk maklumat lanjut.

Bagaimana pesakit Sindrom Guillain Barre didiagnosis?

Doktor mendiagnosis sindorm ini berdasarkan sejarah perubatan dan pemeriksaan klinikal. Doktor anda memerlukan beberapa ujian untuk menyingkirkan kebarangkalian penyakit lain. Ujian ini termasuk: elektromekanik meter (EMG), tiub lumbar tiub (mengambil cairan tulang belakang), ujian pernafasan dan ujian darah.

Bagaimana pesakit Sindrom Guillain Barre dirawat?

Rawatan sindrom Guillain-Barré dilakukan terutamanya untuk mengelakkan komplikasi, mengurangkan simptom dan meningkatkan kebarangkalian mengatasi penyakit ini. Pada peringkat awal, doktor akan menggunakan terapi untuk memisahkan antibodi dari plasma, dan memberi rawatan imunoglobulin dos tinggi.

Perubahan gaya hidup & rawatan sampingan

Apakah perubahan gaya hidup dan rawatan sampingan yang boleh saya ambil untuk menangani Sindrom Guillain Barre?

Gaya hidup dan remedi rumah berikut mungkin membantu anda menghadapi sindrom Guillain-Barré:

Ikut arahan doktor, jangan gunakan ubat tanpa preskripsi atau berhenti tanpa kebenaran doktor;

Dapatkan pemeriksaan semula untuk mengawal perkembangan simptom serta keadaan anda.

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.